**გ ა ნ ა ც ხ ა დ ი**

**2021-2022 წლის საუკეთესო პრაქტიკის პროგრამაში მონაწილეობაზე**

**ზუგდიდის მუნიციპალიტეტი**

1. **პრაქტიკის/ინიციატივის სათაური:**

(სათაურში მოკლედ უნდა მიეთითოს პროექტის შინაარსი)

ზუგდიდის მუნიციპალიტეტში ბავშვის საჭიროებებზე მორგებული სოციალური პროგრამირება


1. **თემატიკა:**

ბავშვის საჭიროებებზე მორგებული სოციალური პროგრამები, ბავშვთა უფლებების დაცვა და ბავშვზე მავნე ზემოქმედების პრევენცია

1. **პრაქტიკის/ინიციატივის ავტორი/ინიციატორი:**

ზუგდიდის მუნიციპალიტეტის მერია, გაეროს ბავშვთა ფონდი, საქართველოს ადგილობრივ თვითმმართველობათა ეროვნული ასოციაცია („ათეა“).

1. **მუნიციპალიტეტის ზოგადი მონაცემები:**



ზუგდიდის მუნიციპალიტეტის ტერიტორია მდებარეობს დასავლეთ საქართველოს ცენტრალურ ნაწილში (ფართობი–668 კვ.კმ), მისი დასავლეთი საზღვარი გაუყვება შავი ზღვის სანაპიროს (განმუხური, ანაკლია), ჩრდილო–დასავლეთით აფხაზეთის ადმინისტრაციული ზოლი (გალის რაიონი), ჩრდილოეთით და ჩრდილო–აღმოსავლეთით წალენჯიხის მუნიციპალიტეტის, აღმოსავლეთით ჩხოროწყუს

მუნიციპალიტეტის, სამხრეთით კი, ხობის მუნიციპალიტეტის ტერიტორიები ესაზღვრება. ზუგდიდი - სამეგრელო ზემო–სვანეთის მხარის ადმინისტრაციული ცენტრია.

**ადმინისტრაციული** **ცენტრი**: **ზუგდიდი**

ადმინისტრაციული ერთეული – 53.

მანძილი ადმინისტრაციულ ცენტრსა და თბილისს შორის  – 339 კმ.

მოსახლეობის ტერიტორიული განლაგება–დასახლებულობა უშუალოდ დაკავშირებულია მისი მიწების სამეურნეო ათვისების პირობებსა და შესაძლებლობებთან, ამავე დროს, საკუთრივ ქალაქ ზუგდიდის, როგორც შემკრები ცენტრის მზარდ განვითარებასთან. მუნიციპალიტეტის სპეციფიკა არის ისიც, რომ იძულებით გადაადგილებულ პირთა კომპაქტური ჩასახლების მხრივ, თბილისის შემდეგ ზუგდიდი ყველაზე დიდი ცენტრია. მოსახლეობის სიმჭიდროვითაც ქ. ზუგდიდი სამეგრელოში ყველაზე მაღალი მაჩვენებლით გამოირჩევა.

1. **მუნიციპალიტეტის მახასიათებლები**:

(გარემოებები, რომლებიც გავლენას ახდენს მუნიციპალიტეტის საქმიანობაზე)

* **შიდა ფაქტორები** - იმ გარემოებების აღწერა, რომელიც გავლენას ახდენს საუკეთესო პრაქტიკის კონკურსში წარდგენილი პროექტის განხორციელებაზე, მაგ.: საჯარო მოხელეების კვალიფიკაცია, ფინანსური რესურსი, ტექნიკური შესაძლებლობები და ა.შ.;
* **გარე ფაქტორები** - ეკონომიკური, სოციალური და პოლიტიკური მდგომარეობა, ასევე, მუნიციპალიტეტის საქმიანობაზე გავლენის მქონე სხვა ფაქტორები (მნიშვნელოვან სატრანზიტო გზასთან სიახლოვე, მსხვილ საერთაშორისო პროექტში ჩართულობა და ა.შ.), რომლებსაც შეეძლო გავლენა მოეხდინა პროექტის განხორციელებაზე;

ბავშვის უფლებების დაცვის და მხარდაჭერის განყოფილება მერიაში ფუნქციონირებს 2020 წლის 1 სექტემბრიდან, რასაც საფუძვლად დაედო ქვეყანაში ბავშვის უფლებათა კოდექსის ამოქმედება. განყოფილება დაკომპლექტდა სრულად - 6 სპეციალისტით (ინტერდისციპლინური გუნდი): კოორდინატორი, სოციალური მუშაკი, ბავშვის ფსიქოლოგი, ინსპექტორი, სამართლებრივი დახმარებისა და ჯანმრთელობის მართვის სპეციალისტები. შესაბამისად, გაიზარდა მუნიციპალიტეტის როლი ბავშვთა კეთილდღეობის სისტემაში. ახლად შექმნილი სტრუქტურული ერთეულის სპეციფიკურობა განპირობებულია პრევენციული ღონისძიებების აქცენტირებით და ბავშვთან შემხებლობაში მოფი უწყებებისა თუ საზოგადოების სხვადასხვა სექტორთან მჭიდრო თანამშრომლობის დამკვიდრებით.

ბავშვის საჭიროებებზე მორგებული ეფექტური პროგრამების განხორციელებაზე პირდაპირ ზეგავლენას ახდენს ისეთი შიდა ფაქტორები, როგორიცაა სრულად დაკომპლექტებული თემატური სტრუქტურული ერთეული, მოტივირებული, მაღალი კვალიფიკაციის საჯარო მოხელეები, ბავშვსა და ბავშვიან ოჯახებზე მორგებული სოციალური და ჯანდაცვის მოქმედი პროგრამების განხორციელების გამოცდილება და მათი ეფექტურობის ანალიზის შესაძლებლობა, პროგრამების ოპერირების ფინანსური და ტექნიკური უზრუნველყოფა.

მუნციპალიტეტის ტერიტორიული მდებარეობა, ინფრასტრუქტურის განვითარების მაჩვენებელი, აქტიური ადგილობრივი სამოქალაქო სექტორი და მასთან თანამშრომლობა, მოქალაქეთა ჩართულობის პრაქტიკა იმ გარე ფაქტორებს წარმოადგენს, რომელთაც შეუძლიათ პოზიტიური ზეგავლენა იქონიონ მუნიციპალიტეტის საქმიანობაზე, ვინაიდან არსებობს რესურსის გაერთიანების და გამოცდილების გაზიარების რეალური შესაძლებლობა. აღსანიშნავია ისიც, რომ ზუგდიდის მუნიციპალიტეტს, სტრატეგიული მნიშვნელობიდან გამომდინარე, აქვს მსხვილი დონორი ორგანიზაციების მოზიდვის პოტენციალიც.

1. **პრაქტიკის/ინიციატივის მოკლე აღწერა:**

(მაქსიმუმ ერთი გვერდი. მნიშვნელოვანია, რომ შინაარსი მოიცავდეს შემდეგ სავალდებულო საკითხებს)

* **გამოწვევა** - პრობლემის მნიშვნელოვანი გარემოებების მითითება;
* **წარსული გამოცდილება** - როგორ ხდებოდა გამკლავება აღნიშნულ პრობლემასთან და რა უშლიდა ხელს მის აღმოფხვრას;
* **პასუხი არსებულ გამოწვევაზე** - მოკლე აღწერა და მიღწეული შედეგი;

ახალი კანონმდებლობით; „ბავშვის უფლებათა კოდექსი“, საქართველოს კანონი „სოციალური მუშაობის შესახებ“ და საქართველოს კანონი „შეზღუდული შესაძლებლობის მქონე პირთა უფლებების შესახებ“ მუნიციპალიტეტებს მიენიჭათ დამატებით მნიშვნელოვანი კომპეტენციები სოციალური დაცვის და მომსახურების სფეროში. სოციალურ სფეროში ეფექტური საქმიანობა ეფუძნება პროგრამულ მიდგომას, რისთვისაც მუნიციპალიტეტის გამოწვევაა საჭიროებათა შესახებ სრული, განახლებადი და სანდო ინფორმაციის ფლობა, რათა სწორად მოხდეს პრიორიტეტების და ამოცანების ჩამოყალიბება. გაზრდილი პასუხისმგებლობების და ახალი ფუნქციების დამატების პირობებში, კიდევ უფრო გამოიკვეთა არა მხოლოდ საჭიროებების, არამედ იმ სიტუაციის შესწავლის აუცილებლობა, სადაც წარმოიქმნება ეს საჭიროებები, მათი წარმოქმნის სტრუქტურის, წარმომშობი ფაქტორების იდენტიფიცირება.

როგორც სხვა მუნიციპალიტეტებისთვის, ზუგდიდისთვისაც პრობლემატურია პროგრამების ბენეფიციართა საპროგნოზო ოდენობის დადგენა. მნიშვნელოვანი გამოწვევაა ისიც, რომ თვითმმართველობის ან სახელმწიფო პროგრამების თვალთახედვაში ჯერაც ვერ ხვდებიან სტატუსის არმქონე, მაგრამ მხარდაჭერის საჭიროების მქონე პირები. ეს უკანასკნელი განსაკუთრებით საყურადღებოა ბავშვებთან მიმართებაში, რადგან რაც უფრო ადრე მოხდება პრობლემის აღიარება და სწორი ტაქტიკის განსაზღვრა, მით მეტია მხარდაჭერის ეფექტურობა და გართულებების პრევენციის შესაძლებლობა.

მუნიციპალიტეტში შექმნილი ბავშვის უფლებების დაცვისა და მხარდაჭერის განყოფილების ეფექტური ფუნქციონირებისათვის მთავარ გამოწვევას წარმოადგენს მუნიციპალური პროგრამების დაგეგმვის პრაქტიკული გამოცდილების ნაკლებობა. პოლიტიკის ფორმირებისათვის და ზემოხსენებული ამოცანების შესრულების წინაპირობაა მიზნობრივი ჯგუფების ზუსტად განსაზღვრა. ყოველივე ზემოთქმულზე ინფორმაციის მოპოვებისა და სოციალური პოლიტიკის ძირითადი მიმართულებების ჩამოყალიბების შესაძლებლობას იძლევა საჭიროებათა კვლევა, რომლის ჩატარების რესურსი და გამოცდილება მუნიციპალიტეტებს პრაქტიკულად არა აქვთ.

წინა წლებში მოქალაქეების საჭიროებებზე ინფორმაციის მიღება ხდებოდა ძირითადად მიმართვიანობის საფუძველზე, ასევე დაინტერესებულ მხარეებთან ფოკუს-ჯგუფებში მუშაობით და სამოქალაქო სექტორთან ინფორმაციის გაზიარებით. თუმცა, ეს აქტივობები ხშირად იყო სპორადული და არ ჰქონდა სისტემური ხასიათი. რაც შეეხება კვლევებს, როგორც წესი, ისინი ინიცირებული იყო გარე აქტორების მიერ. აღსანიშნავია ისიც, რომ სამიზნე ჯგუფზე უფრო სრულყოფილი მონაცემების შესახებ ინფორმაციის მოსაპოვებლად, სოციალური და ჯანდაცვის სამსახური ცდილობდა საკუთარი რესურსით ჩაეტარებინა სხვადასხვა ფორმატის შეხვედრები მოსახლეობასთან, ატარებდა საინფორმაციო კამპანიებს: „არაფერი მოქალაქეებზე, მათი ჩართულობის გარეშე“, „ხიდები“. საინფორმაციო შეხვედრებმა გამოკვეთა ინფორმირებულობის დაბალი დონე მათთვის მნიშვნელოვან საკითხებსა და სერვისებზე. მოსახლეობისა და განსაკუთრებით ბავშვებისგან ამ აქტივობებისგან მიღებული ინფორმაცია, სასარგებლო იყო მოქმედი პროგრამების ეფექტურობისა და ახალი გამოწვევების იდენტიფიცირების თვალსაზრისით. არაფორმალურ გარემოში გასვლითი შეხვედრები გარკვეულწილად ხელს უწყობდა მუნციპალიტეტის მიმართ ნდობის გაზრდასაც, მაგრამ ინფორმაციის მოპოვების ეს გზები არ იყო დამყარებული უნიფიცირებულ მეთოდოლოგიას და ვერ უზრუნველყოფდნენ საჭიროებათა მთელი სპექტრის მოცვას.

სწორი სოციალური პოლიტიკის ფორმირებისთვის აუცილებელია მუნიციპალიტეტმა დაინახოს არა მხოლოდ პრობლემები, არამედ მათი წარმომშობი ფაქტორები. ამ მიზნის მისაღწევად და ზემოხსენებულ გამოწვევებზე საპასუხოდ, მუნიციპალიტეტში ჩატარდა საჭიროებათა კვლევა, რომელიც უკვე გახდა საბაზისო დოკუმენტი ზუგდიდის მუნიციპალიტეტის თვითმმართველობისა და სხვა დაინტერესებული მხარეებისათვის, რათა კვლევის შედეგების საფუძველზე გადაიხედოს არსებული პროგრამები და საფუძველი ჩაეყაროს ახალი სოციალური სერვისების დანერგვას. კვლევის ჩატარება, მნიშვნელოვანი იყო არა მხოლოდ მოწყვლად ჯგუფებზე სანდო, მოცულობითი ინფორმაციის ფართე სპექტრის მოპოვების, არამედ მუნიციპალიტეტის ადამიანური რესურსის მობილიზებისა და გაძლიერების კუთხითაც.

ადგილობრივი თვითმმართველობის როლი ბავშვთა დაცვისა და კეთილდღეობის საქმეში უმნიშვნელოვანესია პრევენციის დონეზე, როგორც საყოველთაო, ასევე მიზნობრივი (ადრეული ინტერვენციის) და ინდივიდუალური პრევენციის მიმართულებით. შესაბამისად, არსებულ გამოწვევებზე საპასუხოდ, ბავშვის უფლებების დაცვის და მხარდაჭერის განყოფილება აქტიურად ჩაერთო ბავშვთა უფლებების დაცვის და ბავშვზე მავნე ზემოქმედების პრევენციის კუთხით მოსახლეობის ცნობიერების ამაღლების პროცესში. ამ მიზნით, ზუგდიდის მუნიციპალიტეტის ტერიტორიაზე არსებულ საჯარო სკოლებში ჩატარდა საინფორმაციო შეხვედრები მოსწავლეებთან. ამ ეტაპისთვის, 20 სკოლის 700-მდე მოსწავლეს მიეწოდა ინფორმაცია განყოფილების საქმიანობაზე, ბავშვის უფლებებზე, ასევე, მათთვის საინტერესო სხვა თემებზე. ასაკობრივი კატეგორია მოიცავს 14-18 წლის ახალგაზრდებს, გოგონებისა და ვაჟების მონაწილეობა აღნიშნულ აქტივობებში თანაბარია. ამავე მიზნით, დაიბეჭდა და გავრცელდა საინფორმაციო ბუკლეტები.


1. **განხორციელებული პრაქტიკის/კონკრეტული ინიციატივის დეტალური აღწერა:**

(გამოწვევის გამკლავების მიზნით გაწეული სამუშაო. გთხოვთ, პრაქტიკის აღწერისას თანმიმდევრულად მიყვეთ ქვემოთ ჩამოთვლილ პუნქტებს)

* **პროექტის შინაარსი;**

ზუგდიდის მუნიციპალიტეტის მერიის სოციალური და ჯანდაცვის სამსახური ახორციელებს პროგრამებს სამი მიმართულებით: სოციალური დაცვა და გენდერული თანასწორობა, ჯანმრთელობის დაცვა და ბავშვის უფლებების დაცვა და მხარდაჭერა. ბავშვებსა და ბავშვიან ოჯახებზე მორგებულია პროგრამების აბსოლუტური უმრავლესობა.

**სოციალური და ჯანდაცვის სამსახურის მოქმედი პროგრამები**



**11**

**4**

**16**

**31**

ზუგდიდის მუნიციპალიტეტის მერიის სოციალური და ჯანდაცვის სამსახურის 2022 წლის ბიუჯეტი განისაზღვრა **3960,0 ათასი** ლარით, რაც მუნიციპალიტეტის მთლიანი ბიუჯეტის 8%-ს შეადგენს. ზუგდიდის მუნიციპალიტეტი 2022 წლისათვის ჯანმრთელობისა და სოციალური დაცვის მიმართულებით შემდეგ ძირითად პროგრამებს ახორციელებს:

ცხრილი 1

**ჯანმრთელობის დაცვა**

|  |  |
| --- | --- |
| **ქვეპროგრამის დასახელება**  0-18 წლამდე ასაკი **ბავშვების აბილიტაცია-რეაბილიტაციის პროგრამა** | **მოკლე აღწერა** |
| პროგრამა მოიცავს: ა). აუტიზმის სპექტრის დარღვევის მქონე ბავშვთა აბილიტაციის პროგრამას 105[[1]](#footnote-1) ბავშვისთვის და მომსახურების დაფინანსებას თვეში არაუმეტეს 18 საათისა. ბ). სხვადასხვა სახის გონებრივი ჩამორჩენილობისა და ქცევითი აშლილობის მქონე ბავშვბისათვის სარეაბილიტაციო მკურნალობის დაფინანსებას / თანადაფინასებას, რომელიც მოცავს სოციალურად დაუცველის სტატუსის მქონეთათვის 500 ლარის ოდენობით დაფინანსებას, ხოლო სტატუსის არ მქონისათვის კი 300 ლარის ოდენობით დაფინანსებას წლის განმავლობაში. |
| **იშვიათი დაავადებების მქონე პირებისათვის სპეცილიზირებული საკვების შეძენის პროგრამა.** | ფენილკეტონურიით, ცელიაკიითა და მუკოვისციდოზით დაავადებული 0-18 წლამდე პირებისთვის ყოველთვიურად არაუმეტეს 500 ლარის ოდენობისა. |
| **ბავშვისთვის სასმენი აპარატის / პროცესორის ღირებულების თანადაფინანსება** | კოხლეარული იმპლანტის მქონე ან მაღალი ხარისხის (III-IV) სმენადაქვეითებული ნაოპერაციევი 0-18 წლამდე **ბავშვისთვის სასმენი აპარატის / პროცესორის ღირებულების თანადაფინანსება.** თითოეულ ბავშვზე მაქსიმალური ლიმიტი 15 000 ლარი წელიწადში და ჯამში, 3 ბავშვისთვის არის განსაზღვრული წლის განმავლობაში. |
| **ძვირადღირებული მედიკამენტების თანადაფინანსება** | მოსარგებლეები: ა) სოციალურად დაუცველი პირები (სარეიტინგო ქულა 65 001-ზე ნაკლები);  ბ) 0-18 წლამდე ასაკის ბავშვები: გ) შშმ პირები; დ) ონკოლოგიური ავადმყოფები;  ე) ქრონიკული დაავადებების (ბრონქული ასთმა, ფილტვის ქრონიკული ობსტრუქციული  დაავადება, დიაბეტი, გლაუკომა, გულის იშემიური დაავადება, ეპილეფსია, პარკინსონის  დაავადება) მქონე პირები; მაქსიმალური ლიმიტი- 150 (ას ორმოცდაათი) ლარი, ონკოლოგიური ავადმყოფებისთვის-400 ლ დაფინანსება წელიწადში ერთხელ. |
| **სტაციონარული სამედიცინო მომსახურების თანადაფინანსება** | ქირურგიული ოპერაციების თანადაფინანსება წელიწადში ერთხელ. მოსარგებლეები: სოციალურად დაუცველი პირები (სარეიტინგო ქულა 65 001-ზე ნაკლები), შშმ პირები, სიმსივნით დაავადებული პირები, პენსიონრები, 0-18 წლამდე ასაკის ბავშვები; ასევე, პირები, რომელთა ოპერაციაც არ ფინანსდება საყოველთაო ან/და კერძო სადაზღვევო კომპანიების მიერ |
| **ძვირადღირებული**  **გამოკვლევების**  **დაფინანსება** | ა) კომპიუტერული ტომოგრაფია, მაგნიტურ-რეზონანსული ტომოგრაფია, კორონაროგრაფია  არაუმეტეს 250 (ორას ორმოცდაათი) ლარისა. დაფინანსება წელიწადში ერთხელ.  მოსარგებლეები: სოციალურად დაუცველი ოჯახების მონაცემთა ერთიანი ბაზაში  დარეგისტრირებული (შემდგომში სოც. დაუცველები) პირები (სარეიტინგო ქულა 100 001-ზე  ნაკლები), 0-18 წლამდე ასაკის ბავშვები, შშმ პირები, სიმსივნით დაავადებულები, სკოლის დაგოგები, სკოლამდელი აღზრდის დაწესებულებების პედაგოგები/ტექ.პერსონალი, პენსიონერები, ომისა და შრომის ვეტერანები, სტუდენტები, პირები, რომელთა ზემოხსენებული მომსახურების ღირებულება  500 ლარი და მეტია . ბ) PET/კტ კვლევის თანადაფინანსება - მაქსიმალური ლიმიტი 1000  (ერთი ათასი) ლარი. დაფინანსება წელიწადში ერთხელ. |
| **პალიატიურიზრუნვის საჭიროების მქონე 0-18 წლამდე შშმ პირების ფულადი დახმარება** | სამედიცინო ერთჯერადი სახარჯი მასალისა და მოვლის საშუალებების შესაძენი თანხით უზრუნველყოფა, ყოველთვიურად 200 ლ ოდენობით. |

**სოციალური დაცვა:**


|  |  |
| --- | --- |
| **ქვეპროგრამის დასახელება** | **მოკლე აღწერა** |
| **სოციალურად დაუცველი მოსახლეობის კვებით უზრუნველყოფის (უფასო სასადილო) პროგრამა** | ქვეპროგრამა ითვალისწინებს სოციალურად დაუცველ ქალაქის ტერიტორიაზე მცხოვრებ მოქალაქეთა **ცხელი სადილით უზრუნველყოფას (ყოველდღიურად) დღეში ერთხელ**. სასადილოს სერვისის მოსარგებლეები: სოციალურად დაუცველი ოჯახების მონაცემთა ერთიან ბაზაში დარეგისტრირებული პირები, მარტოხელა, უმუშევარი პენსიონერები, შშმ პირები და სხვა, მათ შორის ბავშვიანი ოჯახები **(სულ 280 ბენეფიციარი)**. აღნიშნული პროგრამის ფარგლებში სოფელში მცხოვრები განსაკუთრებით მძიმე სოციალური და ეკონომიური პირობების მქონე პირები (შშმ პირები, მარტო მცხოვრები მოხუცები და ა.შ) მიიღებენ საკვები პროდუქტებით დახმარებას ერთჯერადად წლის განმავლობაში. |
| **გენდერული თანასწორობის, ოჯახებისა და ბავშვების გაძლიერება** | პროგრამა ითვალისწინებს **ქალთა მიმართ ან/და ოჯახში ძალადობის მსხვერპლის სტატუსის** (შემაკავებელი და დამცავი ორდერის მოქმედების პირობებში სასამართლოსა და ან/და ქალთა მიმართ ან/და ოჯახში ძალადობის საკითხებზე მომუშავე უწყებათაშორისი კომისიის გადაწყვეტილებით) მქონე პირთა **ერთჯერად ფინანსურ დახმარებას 100-800 (ასი-რვაასი) ლარის ოდენობით**, სტატუსის მოქმედების ვადის შესაბამისად; ქალთა მიმართ ან/და ოჯახში **ძალადობის მსხვერპლთა კრიზისული ცენტრის სერვისის** დაფინანსებას; **,, ქალთა ოთახის’’ ფინანსურ მხარადჭერას**; ქალთა მიმართ ან/და ოჯახში ძალადობის მსხვერპლთა და **გენდერული თანასწორობის საკითხებზე განსახორციელებელი აქტივობების** ფინანსურ მხარდაჭერას; ქალთა მიმართ ან/და ოჯახში ძალადობის აღკვეთის, ძალადობის მსხვერპლთა დაცვისა და დახმარების უწყებათაშორისი კომისიის ფუნქციონერების მხარდაჭერას. პროგრამა ასევე ითვალიწინებს **ბავშვთა სოციალური დაცვის მიზნით ერთჯერად ფულად დახმარებებს:** მრავალშვილიანი ოჯახებისთვის - 18 წლამდე ასაკის 4 ბავშვზე – 200 (ორასი) ლარი; 5 ბავშვზე–300 (სამასი) ლარი და ა.შ; პირველი–მეორე შვილის შეძენისას სოციალურად დაუცველ ოჯახებზე ( სარეიტინგო ქულა 65001 – ზე ნაკლები)– 200 (ორასი) ლარი ; ტყუპების შეძენისას – 500 (ხუთასი) ლარი; დედ–მამით ობოლ 18 წლამდე ასაკის ბავშვებისთვის ყოველთვიური დახმარება 100 (ასი) ლარის ოდენობით; მარტოხელა მშობლის, რომელსაც ჰყავს 18 წლამდე ასაკის შვილი ქორწინების გარეშე- ყოველთვიური დახმარება - 50 (ორმოცდაათი) ლარის ოდენობით. |
| **შეზღუდული შესაძლებლობის მქონე პირთა სოციალური დაცვის პროგრამა** | პროგრამა ითვალისწინებს შეზღუდული შესაძლებლობის მქონე პირების ფინანსურ მხარდაჭერას, მათ რეაბილიტაციას და რეინტეგრაციის ხელშეწყობას საზოგადოებაში. **18 წლამდე ასაკის შშმ და მძიმე ქრონიკული ავადმყოფობის მქონე ბავშვებისთვის ერთჯერადი ფულადი დახმარება 200 (ორასი) ლარის** ოდენობით, გარდა მუნიციპალიტეტის დაფინანსებაზე მყოფი უწყვეტ პროგრამაში ჩართული ბავშვებისა. **სმენა და მხედველობადაქვეითებული, მკვეთრად გამოხატული ხარისხის მქონე შშმ პირებს კომუნალური ხარჯების თანადაფინანსების მიზნით გაეწევათ ფულადი დახმარება 25-25 (ოცდახუთი- ოცდახუთი) ლარის ოდენობით 4 თვის განმავლობაში**. შშმ პირებს (მწოლიარე ან ეტლით მოსარგებლე), სოციალურად დაუცველ ოჯახებს (სარეიტინგო ქულა 65001-ზე ნაკლები), რომლებსაც ჰყავთ მუდმივი მზრუნვის საჭიროების მქონე მწოლიარე ან ეტლით მოსარგებლე ავადმყოფი შეუძლიათ ისარგებლონ მომვლელის პროგრამის მხარდაჭერით, რომელიც ითვალისწინებს **ზრუნვის განსაკუთრებული საჭიროების მქონე პირთათვის მოვლის საზღაურის დაფინანსებას ყოველთვიურად 100 (ასი) ლარის ოდენობით**. |
| **მარჩენალდაკარგულ პირთა სოციალური დაცვის პროგრამა** | ქვეპროგრამა ითვალისწინებს მარჩანალდაკარგულთა ოჯახების ფინანსურ მხარდაჭერას: მარჩენალდაკარგულ ოჯახს, რომელსაც ჰყავს **18 წლამდე შვილი ერთჯერადი ფულადი დახმარების სახით ეძლევა 200 (ორასი) ლარი წელიწადში.** |
| **სადღესასწაულო დღეების დახმარების პროგრამა** | სადღესასწაულო დღეებში საზეიმო განწყობის შექმნის მიზნით, მე–2 მსოფლიო ომის მონაწილეების (ადგილობრივი და დევნილი), **დედ-მამით ობოლი ბავშვების, მარტოხელა მშობლების, მრავალშვილიანი ოჯახების,** 100 წელს გადაცილებული პირების, მზრუნველობამოკლებულთა სასადილოს და სოციალური საცხოვრისის ბენეფიციარებისთვის, ასევე, **განსაკუთრებით შეჭირვებული ოჯახების მხარდაჭერა (შობა– ახალი წელი და აღდგომა) საკვები პროდუქტებით.** შშმ პირთა და ხანდაზმულთა უფლებების დაცვის დღის აღსანიშნავი ღონისძიების ფინანსური მხარდაჭერა ( 14 ივნისი, 3 დეკემბერი, 1 ოქტომბერი). |
| **სხვადასხვა მიზეზით უსახლკაროდ დარჩენილთა და დაზარალებულთა ხელშეწყობის პროგრამა** | ქვეპროგრამის მიზანს წარმოადგენს ხანძრის, დიდთოვლობის, ქარბუქის, მიწისძვრის, წყალდიდობის და სხვა სტიქიური მოვლენების შედეგად დაზარალებული და უსახლკაროდ დარჩენილი მოსახლეობისათვის მინიმალური საცხოვრებელი პირობების შექმნა, ყოფითი პირობების გაუმჯობესება, ფინანსური და მორალური თანადგომა. **უსახლკაროდ დარჩენილთა ბინის ქირით (100 ლარი ყოველთვიურად) უზრუნველყოფა.** |
| **დევნილთა მხარდაჭერის პროგრამა** | **მუნიციპალიტეტის ტერიტორიაზე რეგისტრირებული განსაკუთრებული საჭიროების მქონე** (მარტოხელა დედები, მარტოხელა ხანდაზმულები; შშმ პირი; სოციალურად დაუცველი (სარეიტინგო ქულა 65 001-ზე ნაკლები), მძიმე დაავადების მქონე პირები და ა.შ.) **დევნილი ოჯახების ერთჯერადი დახმარება 100 (ასი) ლარის ოდენობით წელიწადში ერთხელ.** |
| **სოციალურად დაუცველი მოსახლეობის გათბობის საშუალებებით მხარდაჭერისა და სოციალური საფრთხის წინაშე მყოფი ოჯახების ფინანსური დახმარების პროგრამა** | ზამთრის პერიოდში სოციალურად დაუცველი, სოციალური საფრთხის წინაშე მყოფი ოჯახებისათვის კომუნალური გადასახადების თანადაფინანსებას, ბუნებრივი აირის შეყვანას და განსაკუთრებით მძიმე სოციალური პირობების მქონე პირთა ფინანსურ მხარდაჭერას. **სოციალურად დაუცველი მოსახლეობისათვის (სარეიტინგო ქულა 35001-ზე ნაკლები) პროგრამა ითვალისწინებს კომუნალური ხარჯების თანადაფინანსებას 25-25 ლარის ოდენობით ოთხი თვის განმავლობაში. ბუნებრივი აირის შეყვანას იმ ბენეფიციარებისთვის, რომელთა სარეიტინგო ქულა არ აღემატება 35001-ს.** |
| **სოციალურად დაუცველი ოჯახების და მოწყვლადი ჯგუფების მხარდაჭერის მიზნით წარმოდგენილი პროექტების თანადაფინანსება** | პროგრამა მიზნად ისახავს **მოწყვლადი ჯგუფების** (სოციალურად დაუცველი, შშმ, მრავალშვილიანი, ძალადობის მსხვერპლი, ზრუნვის სისტემიდან გასული, მარჩენალდაკარგული და ა. შ.) **ჩართულობას პროექტებში, ასევე, ზუგდიდის მუნიციპალიტეტის ტერიტორიაზე სოციალური საწარმოების განვითარების ხელშეწყობას.** წარმოდგენილი პროექტები შეირჩევა მუნიციპალიტეტის მერიაში შექმნილი შესაბამისი კომისიისა და დებულების მიხედვით. |
| **უსახლკარო და მძიმე საცხოვრებელი პირობების მქონე პირთა საცხოვრებელი ფართით უზრუნველყოფის პროგრამა** | პროგრამა ითვალისწინებს **უსახლკარო, სოციალურად დაუცველი მოსახლეობისათვის მცირეფართიანი ინდივიდუალური სახლების მშენებლობას, ხოლო მძიმე საცხოვრებელი პირობების მქონე პირებისათვის მინიმალური საცხოვრებელი პირობების შექმნის მიზნით ერთი თბილი ოთახის მოწყობას** (მუნიციპალიტეტის მერის მიერ დამტკიცებული პროექტის, დებულების და სპეციალური კომისიის გადაწყვეტილებით). |

**ბავშვის უფლებების დაცვა და მხარდაჭერა:**

|  |  |
| --- | --- |
| **სოციალური საფრთხის წინაშე მყოფი ბავშვის მატერიალური დახმარების ქვეპროგრამა** | ქვეპროგრამის მიზანია სოციალური საფრთხის მქონე ბავშვების და მათი ოჯახების მატერიალური და ფსიქო-სოციალური მხარდაჭერა. ქვეპროგრამა ითვალისწინებს სხვადასხვა **მოწყვლად ჯგუფში შემავალი** (შშმ, სსმ, დანაშაულის/ძალადობის მსხვერპლი, კანონთან კონფლიქტში მყოფი ბავშვი, მშობელთა ზრუნვის გარეშე დარჩენილი, ზრუნვის სისტემიდან გასული, ჯანმრთელობის მძიმე მდგომარეობის მქონე და სხვა) **ბავშვების მატერიალურ დახმარებას ყოველთვიურად თითო ბავშვზე 50.0 (ორმოცდაათი) ლარის ოდენობით.** |
| **კანონთან კონფლიქტში მყოფი ბავშვის მხარდაჭერის ქვეპროგრამა** | ქვეპროგრამა ითვალისწინებს **კანონთან კონფლიქტში მყოფი არასრულწლოვნების დასაქმების ხელშეწყობას** მუნიციპალიტეტის საკუთრებაში არსებულ ობიექტებზე. შესრულებული საქმიანობა ანაზღაურდება ბენეფიტის სახით ყოველთვიურად **200 (ორასი) ლარის ოდენობით (არანაკლებ საარსებო მინიმუმისა). დასაქმების ვადა განისაზღვრება 4 თვით.** სამუშაო გრაფიკი ყოველ ბენეფიციარზე შემუშავდება ინდივიდუალურად. |
| **ბავშვთა სადღესასწაულო და სოლიდარობის დღეების აღნიშვნის ქვეპროგრამა** | ქვეპროგრამის მიზანია ბავშვებისთვის სადღესასწაულო განწყობის შექმნა, ინფორმირებულობა და ცნობიერების ამაღლება. ქვეპროგრამა ითვალისწინებს ბავშვთა დაცვის საერთაშორისო და სოლიდარობის დღეებთან დაკავშირებით, დღის ცენტრების მონახულებას და ბავშვებისთვის **სხვადასხვა სახის საჩუქრების გადაცემას, საინფორმაციო ბუკლეტებისა და სხვა ბეჭდური მასალის მომზადებას, გავრცელებას, საინფორმაციო შეხვედრების, პრეზენტაციების დაგეგმვასა და მოწყობას ფოკუს-ჯგუფებთან.** |
| **სოციალურად დაუცველი ბავშვებისთვის სპორტულ-გამაჯანსაღებელი წრეების დაფინანსების ქვეპროგრამა** | ქვეპროგრამის მიზანია სოციალურად დაუცველი და სხვადასხვა პათოლოგიის მქონე ბავშვების ფიზიკური გაჯანსაღების ხელშეწყობა. ქვეპროგრამა ითვალისწინებს სოციალურად დაუცველი (სარეიტინგო ქულა 100 001-მდე) **18** **წლამდე ასაკის სხვადასხვა პათოლოგიის მქონე ბავშვების საცურაო აუზით მომსახურების (AQUA-თერაპია) დაფინანსებას სამედიცინო დასკვნის საფუძველზე.** ქვეპროგრამით სარგებლობს სხვადასხვა ფიზიკური შეზღუდვის მქონე 15 ბავშვი კალენდარული (საბიუჯეტო) წლის დასრულებამდე. |

გამოცდილებამ ცხადყო, რომ კვლევებზე დაფუძნებული პროგრამები გაცილებით უფრო ეფექტური და მდგრადია. ცნობილია, რომ საჭიროებათა კვლევა არის დაგეგმვის პროცესის ნაწილი, რომლის მიზანია მოწყვლადი ჯგუფებისა და ადგილობრივი თემის საჭიროებათა გამოვლენა და იგი წარმოადგენს მტკიცებულებაზე დამყარებული სოციალური პოლიტიკის საფუძველს. საჭიროებათა იდენტიფიცირების პროცესში სამიზნე ჯგუფებთან, თემის წარმომადგენლებსა და სხვა დაინტერესებულ მხარეებთან კომუნიკაცია ხელს უწყობს ერთი მხრივ, საჭიროებაზე ორიენტირებული პროგრამების შემუშავებას, ხოლო, მეორე მხრივ, ამაღლებს მუნიციპალიტეტის მოხელეთა ინფორმირებულობას ადგილობრივი მოსახლეობის პრობლემების, გამომწვევი მიზეზების, მოსახლეობის მოლოდინების შესახებ და ცალსახად, ზრდის ნდობას ადგილობრივი თვითმმართველობის საქმიანობის მიმართ.

ამდენად, მუნიციპალიტეტისთვის ცალსახად აქტუალური იყო საჭიროებათა კვლევის განხორციელება. საქართველოს ადგილობრივ თვითმმართველობათა ეროვნული ასოციაცია („ათეა“), გაეროს ბავშვთა ფონდის მხარდაჭერით, საქართველოს 10 საპილოტე მუნიციპალიტეტში მ/წელს ახორციელებდა პროექტს „საქართველოს მუნიციპალიტეტების მხარდაჭერა ბავშვსა და ბავშვიან ოჯახებზე მორგებულ სოციალურ პროგრამირებაში“. ამ მიზნით „ათეასა“ და ზუგდიდის მუნიციპალიტეტს შორის გაფორმდა ურთიერთთანამშრომლობის მემორანდუმი. შემდგომ, ბავშვებისა და ბავშვიანი ოჯახების საჭიროებების შესწავლისა და გამოვლენის მიზნით, 2022 წლის 6 მაისს, ზუგდიდის მუნიციპალიტეტის მერის N ბ24.242215712 ბრძანების საფუძველზე შეიქმნა ,,ზუგდიდის მუნიციპალიტეტში ადგილობრივი სოციალური პოლიტიკისა და მუნიციპალური სოციალური პროგრამების დაგეგმვის მიზნით მოწყვლადი სამიზნე კატეგორიების ბავშვებისა და ბავშვიანი ოჯახების საჭიროებათა კვლევის“ დროებითი სამუშაო ჯგუფი, რომლის შემადგენლობა განისაზღვრა მერიის სამსახურებისა (სოციალური და ჯანდაცვის, საფინანსო-საბიუჯეტო და შესყიდვების, ასევე, ადმინისტრაციული სამსახური)და არასამთავრობო სექტორის (სულ 17) წარმომადგენლით. ამავე ბრძანების საფუძველზე, დამტკიცდა სამუშაო ჯგუფის სახელმძღვანელო დოკუმენტაცია, სამუშაო ჯგუფის შემადგენლობა, განისაზღვრა ჯგუფის სხდომების პერიოდულობა და გრაფიკი. განისაზღვრა დაინტერესებული მხარეები.



პირველი სამუშაო შეხვედრა ჩატარდა ბავშვის უფლებებზე მომუშავე ადგილობრივ სამოქალაქო სექტორთან და შეირჩა კვლევის სამიზნე ჯგუფები:

* შეზღუდული შესაძლებლობის მქონე ბავშვი, მათ შორის:

შშმ სტატუსის მქონე

შშმ სტატუსის არმქონე

აგრეთვე, განვითარების სირთულის მქონე ბავშვი;

* ბავშვი ღარიბი ოჯახიდან, რომლის მშობელი/მეურვე არის შეზღუდული შესაძლებლობის მქონე პირი;
* ღარიბი ბავშვიანი ოჯახი მათ შორის;


სოციალურად დაუცველის სტატუსის მქონე

სტატუსის არმქონე

ღარიბი მრავალშვილიანი ოჯახი;

* ძალადობის მსხვერპლი ბავშვი;
* აუტიზმის სპექტრის დარღვევის მქონე ბავშვი (შშმ სტატუსის მქონე/სტატუსის არმქონე).

საჭიროებათა კვლევაზე და უშუალოდ პროექტზე ინფორმაციის გავრცელების მიზნით, ჩატარდა საინფორმაციო შეხვედრა, რომელსაც ესწრებოდნენ ადგილობრივი თვითმმართველობის, საზოგადოებრივი სექტორის და სხვა დაინტერესებული მხარეების წარმომადგენლები. ჯამში 50 მონაწილე.



„ფოკუსირდი შესაძლებლობებზე“ გახდა არა მხოლოდ საინფორმაციო შეხვედრის, არამედ კვლევის მანძილზე მთელი საინფორმაციო კამპანიის მთავარი მესიჯი.

კვლევის ფარგლებში ინფორმაციის შეგროვება განხორციელდა ანკეტური გამოკითხვისა და ფოკუს- ჯგუფებთან შეხვედრის საფუძველზე. ამავდროულად მოხდა ინფორმაციის გამოთხოვა/დამუშავება შესაბამისი უწყებებიდან. კვლევაში გამოყენებულ იქნა საქართველოს ადგილობრივი თვითმმართველობის ეროვნული ასოციაციის მიერ მოწოდებული მეთოდოლოგიური დოკუმენტები, რომელიც, თავის მხრივ, ზუგდიდის მუნიციპალიტეტის მერის ბრძანების საფუძველზე დამტკიცდა.

მეთოდოლოგიის მიხედვით, კვლევის სამიზნე ჯგუფის წარმომადგენლების გამოვლენა და აღრიცხვა ჩატარდა ადმინისტრაციულ ერთეულში მერის წარმომადგენლების მეშვეობით, თითოეული სამიზნე ჯგუფისთვის ცალცალკე, ქვეჯგუფების მიხედვით. მერის წარმომადგენლებმა მოიძიეს და აღრიცხეს თავის სამოქმედო ტერიტორიაზე სამიზნე ჯგუფების სავარაუდო წარმომადგენლები, როგორც მოწყვლადობის სტატუსის მქონე პირები (სოციალურად დაუცველი, მარჩენალდაკარგული, შშმ პირი), ასევე ისეთი პირები და ოჯახები, რომლებსაც გარკვეული მიზეზების გამო ჯერ არ მიუმართავთ სახელმწიფო ორგანოებისთვის შესაბამისი სტატუსის მისაღებად, თუმცა, სავარაუდოდ, შესაძლებელია აკმაყოფილებდნენ სტატუსით დადგენილ კრიტერიუმებს.

მერის წარმომადგენლის მიერ სამიზნე ჯგუფის წევრების მოძიებისას, შეივსო პირველადი აღრიცხვის ფორმა (თითოეული სამიზნე ჯგუფისთვის ცალკე), რომელშიც პირის თანხმობით მითითებულია პერსონალური მონაცემები, საკონტაქტო ინფორმაცია და მიზნობრივი ჯგუფი. შევსებული აღრიცხვის ფორმა წარედგინა კვლევის სამუშაო ჯგუფის უფლებამოსილ წევრებს, აღნიშნული ინფორმაცია დახარისხდა და რაოდენობრივი მონაცემი შეტანილ იქნა აღრიცხვის შემაჯამებელ ფორმაში.

სამიზნე ჯგუფების წარმომადგენლების რაოდენობრივი მონაცემებისა და კვლევის რეპრეზენტაბელურობის ზღვარის გათვალისწინებით, დადგინდა თითოეული სამიზნე ჯგუფის (მ.შ. თითოეული ქვეჯგუფის) ფარგლებში რესპონდენტთა რაოდენობა. ანკეტური გამოკითხვისას რეპრეზენტაბელურობის ზღვარი სამიზნე ჯგუფის რესპონდენტებისთვის მეთოდოლოგიურ ჩარჩოში გათვალისწინებული იყო 1:10. კვლევის რესპონდენტები შეირჩნენ იმდაგვარად, რომ ყოფილიყო დაცული გენდერული ბალანსი, სხვადასხვა ასაკობრივი ჯგუფი. კვლევამ პროპორციულად მოიცვა სამიზნე ჯგუფის ყველა ქვეჯგუფი და ადმინისტრაციული ერთეულის ყველა დასახლება.

ინფორმაცია ადმინისტრაციულ ერთეულში გამოსაკითხი რესპონდენტების რაოდენობის შესახებ, ასევე, შესავსები ანკეტის ფორმები და შევსების ინსტრუქცია გადაეცა მერის წარმომადგენლებს და განესაზღვრათ კონკრეტული ვადა ინტერვიუების ჩასატარებლად. სამუშაო ჯგუფში განისაზღვრა პირები, რომლებიც ზოგად კოორდინაციას უწევდნენ მერის წარმომადგენლების მიერ ინტერვიუების ჩატარების პროცესს (რამდენიმე ადმ. ერთეულში გამოკითხვის პროცესში ჩართულები იყვნენ სამუშაო ჯგუფის წევრებიც), საჭიროების შემთვევაში უწევდნენ მათ კონსულტაციას.

აღსანიშნავია ის ფაქტიც, რომ წარმომადგენლებმა ველზე გასვლამდე გაიარეს ტრენინგები გამოკითხვის ჩატარების ტექნიკის შესახებ, აღნიშნული სწავლება ჩატარდა როგორც ადგილობრივი თვითმმართველობის ეროვნული ასოციაციის, ასევე, დროებითი სამუშაო ჯგუფის წარმომადგენლების მიერ.

ადმინისტრაციულ ერთეულებში მერის წარმომადგენლების მიერ განხორციელებულ ანკეტურ გამოკითხვაში მონაწილეობა მიიღო ადგილობრივი თემის 471 წარმომადგენელმა.

კვლევის თვისებრივი ნაწილის განსახორციელებლად, დროებითმა სამუშაო ჯგუფმა ჩაატარა ფოკუს- ჯგუფები.

***ცხრილი 2. ფოკუს-ჯგუფები***

|  |  |  |  |  |
| --- | --- | --- | --- | --- |
| **N** | **ფოკუს-ჯგუფის დასახელება** | **სამიზნე ჯგუფი** | **მონაწილეთა რაოდენობა** | **შენიშვნა** |
| 1 | ქალთა მიმართ ან/და ოჯახში ძალადობის აღკვეთის, ძალადობის მსხვერპლთა დაცვის და დახმარების უწყებათაშორისი კომისია | ძალადობის მსხვერპლი ბავშვები | 15 |  |
| 2 | ამბულატორიის ექიმები | შშმ ბავშვები/განვითარების სირთულის მქონე ბავშვები | 15 |  |
| 3 | სკოლამდელ-სააღმზრდელო დაწესებულებების აღმზრდელ-პედაგოგები | შშმ ბავშვები/ძალადობის მსხვერპლი ბავშვები/განვითარების სირთულის მქონე ბავშვები | 12 |  |
| 4 | სოციალური მუშაკები და ფსიქოლოგები | ძალადობის მსხვერპლი ბავშვები | 15 |  |
| 5 | შშმ ბავშვების მშობლები | შშმ ბავშვები/განვითარების სირთულის მქონე ბავშვები | 10 |  |
| 6 | შშმ ბავშვებთან მომუშავე არასამთავრობო ორგანიზაციები | შშმ ბავშვები/განვითარების სირთულის მქონე ბავშვები | 15 |  |
| 7 | ღარიბი ოჯახები | ღარიბი ბავშვიანი ოჯახები/სოც. დაუცველის სტატუსის მქონე/სტატუსის არ მქონე/ღარიბი მრავალშვილიანი ოჯახი | 10 |  |
|  | სულ |  | 92 |  |

ქალაქის ტერიტორიაზე ანკეტირება ჩაატარა ,,SOS ბავშვთა სოფლის“ მიერ დაქირავებულმა კვლევითმა ორგანიზაციამ ,,ინიციატივა სოციალური ცვლილებებისთვის“ პროექტის: „შესაძლებლებობის გაძლიერება გენდერული თანასწორობის ხელშეწყობისა და ბავშვის ოჯახთან დაშორების პრევენციიისთვის ზუგდიდში“ ფარგლებში. მათ თავისმხრივ ჩაატარეს ფოკუს-ჯგუფებში დისკუსიები და დაამუშავეს მონაცემები. საბოლოოდ მათ მიერ მომზადდა კვლევის ანგარიშიც.

***ცხრილი 3. ზუგდიდის მუნიციპალიტეტში ჯამურად კვლევის მონაწილეთა განაწილება რაოდენობების და სამიზნე ჯგუფის მიხედვით***

|  |  |  |
| --- | --- | --- |
| **მეთოდის დასახელება** | **განმარტება / კომენტარი** | **მონაწილეთა**  **რაოდენობა** |
| ოჯახების (შინამეურნეობების) გამოკითხვა ქალაქ ზუგდიდში | გამოკითხვა ჩატარებულია კვლევითი ორგანიზაციის მიერ | 83 ოჯახი |
| შშმ ბავშვი/სტატუსის მქონე | გამოკითხვა ჩატარებულია ზუგდიდის მუნიციპალიტეტის მერის წარმომადგენლების ჩართულობით | 56 ოჯახი |
| შშმ ბავშვი/სტატუსის არ მქონე | გამოკითხვა ჩატარებულია ზუგდიდის მუნიციპალიტეტის მერის წარმომადგენლების ჩართულობით | 16 ოჯახი |
| მშობელი შშმ | გამოკითხვა ჩატარებულია ზუგდიდის მუნიციპალიტეტის მერის წარმომადგენლების ჩართულობით | 9 ოჯახი |
| ბავშვი ღარიბი ოჯახიდან/სტატუსის მქონე | გამოკითხვა ჩატარებულია ზუგდიდის მუნიციპალიტეტის მერის წარმომადგენლების ჩართულობით | 285 ოჯახი |
| ბავშვი ღარიბი ოჯახიდან/სტატუსის არ მქონე | გამოკითხვა ჩატარებულია ზუგდიდის მუნიციპალიტეტის მერის წარმომადგენლების ჩართულობით | 66 ოჯახი |
| ღარიბი მრავალშვილიანი ოჯახი | გამოკითხვა ჩატარებულია ზუგდიდის მუნიციპალიტეტის მერის წარმომადგენლების ჩართულობით | 9 ოჯახი |
| აუტიზმის სპექტრის დარღვევის მქონე ბავშვი | გამოკითხვ ჩატარებულია სამუშაო ჯგუფის წარმომადგენლების მიერ | 30 ოჯახი |
|  | **მონაწილეთა ჯამი** | **554** |

შეხვედრების ანგარიშების ანალიზის შედეგად გამოიკვეთა ბავშვებისა და ბავშვიანი ოჯახების ძირითადი საჭიროებები. ზუგდიდში განხორციელებული კვლევა ადასტურებს, რომმუნიციპალიტეტში ბავშვიანი ოჯახებისათვის გამოწვევას წარმოადგენს **სიღარიბე, უმუშევრობა და დაბალი შემოსავლები,** რომელიც ვლინდება სამიზნე ჯგუფების კომპლექსური და მრავალფეროვანი საჭიროებებით.

***ქალაქად გამოკითხული ოჯახების შედეგები:***

* მშობლების თვითშეფასებით, ბავშვებისთვის პირველადი საჭიროებების დაკმაყოფილების კუთხით მნიშვნელოვანი გამოწვევები იკვეთება ტანსაცმლის, ჯანსაღი / ბალანსირებული კვების, სასკოლო ნივთებითა და ინვენტარის, ასაკის შესაბამისი განმავითარებელი სათამაშოების საჭიროება
* ბავშვების სკოლისგარეშე აქტივობებში ჩართვის საჭიროება

***სოფლად გამოკითხული ოჯახების შედეგები:***

* სოფლად გამოკითხული ოჯახების მიერ კი მთავარ საჭიროებებად დასახელდა შემდეგი: 1). ჯანსაღი კვების საჭიროება ბ). ტანსაცმლისა და ფეხსაცმლის საჭიროება გ). სათამაშოსი და შემეცნებით მასალის საჭიროება დ). პირადი ჰიგიენის ნივთების საჭიროება ე). სასწავლო ნივთების საჭიროება
* ბავშვების მიერ იდენტიფიცირებულ საჭიროებებში ძირითადად სახელდებოდა ტექნიკა (კომპიუტერი) და სათამაშოები
* საგულისხმოა, რომკომუნიკაციებთან და ინფრასტრუქტულ მოწყობასთან დაკავშირებული სირთულეები განსაკუთრებულ პრობლემად იკვეთება

**შეზღუდული შესაძლებლობის მქონე ბავშვებისა და მათი ოჯახების სპეციფიკური საჭიროებები:**

* მედიკამენტების / სამედიცინო დახმარება
* ფინანსური დახმარება
* მიუხედავად სკოლების ინკლუზიური სტატუსისა, **ინკლუზიურ განათლებაზე დაბალი ხელმისაწვდომობა** იკვეთება ერთ-ერთ საჭიროებად შშმ / სსმ ბავშვებისთვის. სკოლებში არ ჰყავთ საჭირო რაოდენობით სპეციალური მასწავლებლები, რომელებსაც ექნებათ შესაბამისი მომზადება და უზრუნველყოფენ სასკოლო სივრცეში შშმ / სსმ ბავშვის სათანადო ჩართულობას.
* თვისებრივი კვლევით იკვეთება, რომ **არსებული სარებილიტაციო მომსახურების დაფინანსება** შშმ ბავშვებისთვის უმნიშვნელოვანესი მხარდაჭერაა, თუმცა **არასაკამარისი** რიგ შემთხვევაში. არსებობს დაფინანსებული საათების გაზრდის საჭიროება, რათა ბავშვმა მიიღოს ყველა საჭირო სპეციალისტის მომსახურება და ოჯახს არ უწევდეს რომელიმე ერთზე არჩევანის გაკეთება.
* ამასთან, რიგ შემთხვევებში პრობლემას წარმოადგენ **შშმ ბავშვების ტრანსპორტირების** (მათ შორის სკოლაში ჩართვის კუთხითაც) საკითხები, განსაკუთრებით იმ ფონზე, რომ **გარემო არაადაპტირებულია**.
* თვისებრივი კვლევის ფარგლებში, მნიშვნელოვან საჭიროებად სახელდება **პერსონალური ასისტენტის სერვისის განვითარება** და შშმ ბავშვების **მშობელთა მხარდაჭერის** სხვადასხვა მექანიზმების შემუშავება.
* **დამხმარე საშუალებებით უზრუნველყოფის** პროგრამის გაუმჯობესება, რათა საჭიროების მქონე პირს ადეკვატური/საჭიროებაზე მორგებული დახმარება გაეწიოს, მათ შორის სმენადაქვეითებული ბავშვებისათვის სმენის აპარატის და მისი შემადგენელი ნაწილების სრულად მიწოდება სახელდება, როგორც მნიშვნელოვანი საჭიროება.

**ბავშვთა მიმართ არასათანადო მოპყრობა და აღზრდის ძალადობრივი მიდგომები:**


* თვისებრივი კვლევის კომპონენტში, მათ შორის ბავშვების/ახალგაზრდებისა და სპეციალისტების მონაწილეობით, გამოიკვეთა ოჯახებისა და ბავშვების ისეთი საჭიროებები, როგორიცაა **მშობელთა განათლებისა და ოჯახის მხარდამჭერი მომსახურებების (**დღის ცენტრები, სკოლის შემდგომი აქტივობები) აუცილებლობა.
* ოჯახის მხარდამჭერი მომსახურებების კუთხით, ხაზგასმით აღინიშნა **დღის ცენტრების მომსახურების გაფართოების** საჭიროება და არსებული დღის ცენტრის არასაკმარისობა საჭიროების მქონე ბავშვებთან / მომლოდინეებთან მიმართებით. ამგვარი სერვისების მნიშვნელობაზე დიდწილად საუბრობენ მშობლები და ძირითადი ინფორმანტები / სპეციალისტები.
* ბავშვები და ახალგაზრდები დამატებით მიუთითებენ **მშობელთა განათლების / ინფორმირების აუცილებლობაზე** ბავშვის აღზრდის საკითხებზე.
* სირთულეები იკვეთება **მშობელ-შვილს შორის ურთიერთობაში,** მშობლების/მზრუნველების მხრიდან აღზრდის ძალადობრივი მიდგომების გამოყენებაში, მათ შორის ფსიქოლოგიურ წნეხსა და შვილებთან არასათანადო კომუნიკაციაში.
* **საზიანო გენდერული ნორმები და გენდერული ნიშნით ძალადობა:**
* **ოჯახში ძალადობა** ასევე იკვეთება, როგორც თემისთვის დამახასიათებელი მნიშვნელოვანი სოციალური პრობლემა, პრობლემად იკვეთება ოჯახში ძალადობის შემსწრე ან/და ძალადობის მსხვერპლი ბავშვებისთვის სათანადო მომსახურებების არ არსებობა და მათი „გაქრობა უწყებების თვალთახედვიდან“.
* **სექსუალური შევიწროვება და ბავშვთა მიმართ სექსუალური ძალადობა** ასევე მზარდ პრობლემად სახელდება ძირითადი ინფორმანტების მიერ, რომლებიც მუშაობენ ძალადობის საკითხებზე. ამ კუთხით არ არსებობს როგორც სათანადო პრევეციული ღონისძიებები, ასევე რეაგირება ყველაზე საუკეთესო შემთხვევაშიც კი დაიყვანება შესაბამისი უწყებებთან მიმართვიანობაზე და ხელმისაწვდომი არ არის შემდგომი ფსიქო-სარეაბილიტაციო სახის მომსახურებები.
* თემში აქტუალურია **საზიანო გენდერული ნორმები და სტერეოტიპები.** გადაუნაწილებული ზრუნვის პასუხისმგელობები / საოჯახო საქმეები ერთ-ერთ ხელისშემშლელ ფაქტორად გვევლინება ქალების დასაქმებისა და ეკონომიკური გაძლიერების კუთხით. ახალგაზრდები მიუთითებენ, ბიჭებისა და გოგონების აღზრდის განსხვავებულ და საზიანო მიდგომებზე - გოგო დიასახლისი / მზრუნველი და ბიჭი - ოჯახის მარჩენალი / მემკვიდრე.

**თემის დონეზე გამოკვეთილი სხვა ძირითადი საჭიროებები:**

* თემის დონეზე **კრიტიკულად მნიშვნელოვან საჭიროებად იკვეთება ბავშვებთან მომუშავე სხვადასხვა სოციალური ინსტიტუტების, როგორიცაა ბაღები, სკოლები და სამედიცინო დაწესებულებები, ინსტიტუციური გაძლიერება** როგორც ადამიანური რესურსების, ასევე ინფრასტრუქტურის თვალსაზრისით. მნიშვნელოვანია, ამ დაწესებულებებში არსებული გარემო იყოს უსაფრთხო, ბავშვისადმი მეგობრული და ბავშვზე ორიენტირებული. ამისათვის კი ინფრასტრუქტურის გაუმჯობესება, ასევე, პროფესიული შესაძლებლობების გაძლიერება არის სასიცოცხლოდ აუცილებელი.
* **ახალგაზრდები და მათთან მომუშავე სპეციალისტები** განსაკუთრებულ გამოწვევად ასახელებენ მულტიფუნქციური (შემეცნებით, გასართობი, რეკრეაციული და სპორტული) უსაფრთხო სივრცეების არარსებობას, პროფესიული მომზადების პროგრამების ერთფეროვან არჩევანს და ადგილზე დასაქმების მწირ შესაძლებლობებს. ასევე, ახალგაზრდების ჩართულობის „პარტიულ საქმიანობასთან“ გაიგივების მცდელობებს, როგორც მათი მონაწილეობის ხელისშემშლელ ფაქტორს.
* აღსანიშნავია, რომ თვისებრივი კვლევის ფარგლებში, სფეროში მომუშავე სპეციალისტების მიერ დამატებით საჭიროებად გამოიკვეთა **თემზე დაფუძნებული ფსიქიკური ჯანმრთელობის სერვისებისა** დ **მავნე ნივთიერებებზე დამოკიდებულების სარეაბილიტაციო მომსახურებების** მნიშვნელოვნებაც ადგილობრივ დონეზე.

თვითმმართველობათა ეროვნული ასოციაციის მიერ შექმნილმა მეთოდოლოგიამ საშუალება მოგვცა, მოგვეცვა საჭიროებათა ფართო სპექტრი, შეგვესწავლა მიზნობრივი ჯგუფების დიდი რაოდენობის წარმომადგენლები, დაგვენახა არა მხოლოდ პრობლემები, არამედ მათი წარმომქმნელი ფაქტორები. კვლევის ფარგლებში მოხდა საჭიროებათა იდენტიფიცირება და გამოიკვეთა, რომ ოჯახის მხარდამჭერი პრევენციული პროგრამების / მომსახურებების ერთიანი სტრატეგიის არარსებობა და ფრაგმენტულად მიწოდებული მომსახურებები არის მთავარი ხარვეზი ადგილობრივი ბავშვთა კეთილდღეობისა და დაცვის სისტემისთვის. შესაბამისად, მნიშვნელოვანია პრევენციული, ადრეულ ინტერვენციასა და ოჯახის მხარდაჭერაზე მიმართული პროგრამების / მომსახურებების განვითარება ადგილობრივ დონეზე.შესაბამისად, განისაზღვრა ბავშვის საჭიროებებზე მორგებული ეფექტური სოციალური პროგრამირებისთვის გასატარებელი აქტივობები:

* **სიღარიბესთან ბრძოლა-** 2022 წელს დანერგილმა სოციალურმა სერვისმა-„ქალთა ოთახი“ ახალი შესაძლებლობა მისცა მუნიციპალიტეტს მოქალაქეების მხარდასაჭერად. დასაწყისშივე, ჩვენ ვეცადეთ მაქსიმალურად გაგვევრცელებინა ინფორმაცია ამ სერვისზე და დაგვეინტერესებინა მოწყვლადი ჯგუფების ქალები და გოგონები. ამ მიზნით, შეიქმნა სოციალური გვერდი, რომელიც გამოირჩევა მაღალი აქტივობით



ქალთა გაძლიერებისთვის ჩვენ ავიღეთ 4 ძირითადი მიმართულება და მცირე დროში უკვე გვაქვს ოჯახების გაძლიერების კონკრეტული შედეგები.

* **მშობლების მხარადაჭერა -** ინფორმირებულობისა და ცნობიერების დონის ასამაღლებლად, ასევე მშობლობის უნარების გასაძლიერებლად დაგეგმილია საინფორმაციო კამპანია, რომელსაც ექნება ციკლური ხასიათი
* **მშობელ-შვილს შორის ურთიერთობების გაუმჯობესების ხელშეწყობა-** შეიცვალა მოზარდებისთვის დაგეგმილი საინფორმაციო შეხვედრების ფორმატი. საინფორმაციო შეხვედრები ჩაუტარდათ მშობლებსა და პედაგოგებს
* **მუნიციპალური პროგრამები-**გაკეთდა მოქმედი პროგრამების ეფექტურობის ანალიზი

**ცხრილი 4. აქტივობათა გეგმა/გრაფიკი**

|  |  |  |  |
| --- | --- | --- | --- |
| **#** | **თარიღი** | **შეხვედრის თემა** | **შენიშვნა** |
| 1 | 05.02.2022 | სამუშაო შეხვედრა ბავშვთა უფლებებზე,( მესხიას უნივერსიტეტისა და გაეროს ბავშვთა ფონდის ერთობლივი პროექტი). |  |
| 2 | 18.03.2022 | NALAG, UNICEF Georgia-სთან პარტნიორობით იწყებს პროექტის განხორციელებას " ბავშვებზე და ბავშვიან ოჯახებზე მორგებული სოციალური პროგრამირება საქართველოს მუნიციპალიტეტებში". |  |
| 3 | 04.05.2022 | NALAG, UNICEF Georgia-ს შეხვედრა საჭიროებათა კვლევის საკითხებზე სამუშაო ჯგუფთან. |  |
| 4 | 10.05.2022-30.09.2022 | საინფორმაციო კამპანია ,,ფოკუსირდი შესაძლებლობებზე" |  |
| 5 | 22.05.2022 | სამუშაო შეხვედრა ბავშვის უფლებებზე მომუშავე უწყებებთან/ორგანიზაციებთან თემაზე:“ კვლევის სამიზნე ჯგუფების განსაზღვრა“ |  |
| 6 | 10.05.2022-01.07.2022 | მონაცემთა მოძიება და ანალიზი, სამიზნე ჯგუფის წარმომადგენლების გამოვლენა/იდენტიფიკაცია საჭროებათა კვლევაში მათი ჩართვის მიზნით; დაინტერესებული მხარეების იდენტიფიკაცია |  |
| 6 | 10.05.2022-15.07.2022 | სამიზნე ჯგუფების წარმომადგენლებთან (რესპონდენტებთან) ინტერვიუ, შეხვედრა, ფოკუს-ჯგუფი, საჯარო და არასამთავრობო ორგანიზაციების წარმომადგენლებთან შეხვედრა, ინტერვიუ, ფოკუს-ჯგუფი |  |
| 7 | 16.05.2022 - 23.05.2022 | „SOS -ბავშვთა სოფელის“ ორგანიზებული ტრენინგი თემაზე "კაცების და ბიჭების გაძლიერება " |  |
| 8 | 25.05.2022 | საინფორმაციო შეხვედრა: „ბავშვსა და ბავშვიან ოჯახებზე მორგებული სოციალური პროგრამირება ზუგდიდის მუნიცპალიტეტში“- ადგილობრივი სათემო ორგანიზაციების, სოციალური დაცვის, ბავშვთა დაცვის და სიღარიბის შემცირებაზე მომუშავე საჯარო დაწესებულებების და არასამთავრობო ორგანიზაციების (მ.შ. მშობელთა ორგანიზაციები, ბავშვთა და ახალგაზრდული ორგანიზაციები) წარმომადგენლები და დარგის ექსპერტების ჩართულობით. |  |
| 9 | 30.05.2022 | მესხიას უნივერსიტეტის ორგანიზებით, გაეროს ბავშვთა ფონდის პროექტის: „ბავშვის უფლებათა კოდექსის მიმოხილვა” დახურვა. |  |
| 10 | 07.06.2022 | ქალთა ფონდი "სოხუმი"-ის შეხვედრა, თემა: "ადრეულ ეტაპზე მოძალადის ქცევის კორექციის მნიშვნელობა და არსებული საუკეთესო გამოცდილება" ანგარიშის პრეზენტაცია. |  |
| 11 | 07.06.2022 | შეხვედრა ბავშვთა სოფლის ოფისში, ავსტრიელ ტრენერთან ტერეზა შვაიგერთან (SOS წარმომადგენელი). თემა“ ბავშვის უფლებები“ |  |
| 12 | 10.06.2022 | დროებითი სამუშაო ჯგუფის სხდომა N1 |  |
| 13 | 28.06.2022 | დროებითი სამუშაო ჯგუფის სხდომა N2 |  |
| 14 | 14.07.22 | შეხვედრა თემაზე: "ფემიციდი საქართველოში"- ზუგდიდის ქალთა კლუბის ინიციატივით და დემოკრატიული ჩართულობის ცენტრის მხარდაჭერით. |  |
| 15 | 15.07.2022-05.08.2022 | მონაცემთა დახარისხება, დაკვირვება და შემთხვევათა ანალიზი |  |
| 16 | 18.07.2022 | დროებითი სამუშაო ჯგუფის სხდომა N3 |  |
| 17 | 05.08.2022 | შეხვედრა თემაზე "რეპროდუქციული ჯანმრთელობა" ფონდის "თანადგომა" ინიციატივით. |  |
| 18 | 05.08.2022 | დროებითი სამუშაო ჯგუფის სხდომა N4 |  |
| 19 | 26.08.2022 | დროებითი სამუშაო ჯგუფის სხდომა N5 |  |
| 20 | 20.09.2022 | საინფორმაციო შეხვედრა მოწყვლადი ჯგუფის ქალებისთვის " ქალთა ოთახში" თემაზე "რეპროდუქციული ჯანმრთელობა".ა/ ო "გვირილა". |  |
| 21 | 5.10.2022 | კვლევის დროებითი სამუშაო ჯგუფის წეცრების შეხვედრა "ათეა"-სა და გაეროს ბავშვთა ფონდის წარმომადგენლებთან. |  |
| 22 | 6-7-8.10.2022 | სამუშაო შეხვედრა " SOS - ბავშვთა სოფლის", "ათეა"-სა და გაეროს ბავშვთა ფონდის წარმომადგენლებთან . თემაზე ზუგდიდის მუნიცპალიტეტში ჩატარებული საჭიროებათა კვლევის პირველადი ანგარიში |  |
| 23 | 01.09.2022-01.10.2022 | კვლევის მიგნებების საფუძველზე პრიორიტეტების გამოვლენა |  |
| 24 | 02.11.2022 | ონ-ლაინ სამუშაო შეხვედრა ექსპერტთან (მაგული შაღაშვილი). შშმ უფლებებზე და მათ საჭიროებებზე მორგებული პროგრამირების პრინციპებზე |  |
| 25 | 03.11.2022 | ონ-ლაინ სამუშაო შეხვედრა „ათეას“ ექსპერტთან (ნინო თვალთვაძე) სოციალურ პროგრამირებაზე |  |
| 26 | 07.11.2022 | ონ-ლაინ სამუშაო შეხვედრა "ათეა"-ს აღმასრულებელ დირექტორ, პროექტის ექსპერთთან(დავით მელუა) პროგრამების, ქვეპროგრამების განფასებისა და ბიუჯეტირების საკითხებზე |  |
| 27 | 10.01.2022 - დღემდე | საინფორმაციო შეხვედრები სკოლის მოსწავლეებთან ბავშვზე მავნე ზემოქმედების პრევენციასა და სხვა აქტუალურ თემებზე (შეხვედრებმა მოიცვა 20 სკოლა (ქალაქი და სოფელი) 700 მდე მოზარდი) |  |
| 28 | 18.11.2022 | დროებითი სამუშაო ჯგუფის სხდომა N6 |  |
| 29 | 14.11.2022 | საჭიროებათა კვლევის პირველადი ანგარიშის მერის მრჩეველთა საბჭოსთვის წარდგენა |  |
| 30 | 28.11.2022 | საჭიროებათა კვლევის საბოლოო ანგარიშის წარდგენა ზუგდიდის მუნიციპალიტეტის მერისთვის |  |

**ინფორმაცია მოქალაქეების, სხვადასხვა ორგანიზაციებისა და ინსტიტუციების** (მ.შ. მიზნობრივი და მოწყვლადი ჯგუფების, უმცირესობების, ქალების, ახალგაზრდების, ადგილობრივი სათემო ორგანიზაციების, არასამათავრობო სექტორის წარმომადგენლების, დასახლების საერთო კრების, მერის მრჩეველთა საბჭოს, კერძო სექტორის წარმომადგენლების, საჯარო დაწესებულებების და სხვა) **ჩართულობის** **შესახებ;**

**მოქალაქეთა ჩართულობა**

პროგრამირების პროცესში კვლევის ჩატარება ცალსახად ემსახურებოდა მუნიციპალიტეტის საქმიანობაში მოქალაქეთა ჩართულობის გაზრდას და მათ საჭიროებებზე დაფუძნებული მუნიციპალური პროგრამების შემუშავებას. მოქალაქეებს ჰქონდათ შესაძლებლობა, ჩართულიყვნენ ბიუჯეტირების ყველა ეტაპზე. ზუგდიდის მუნიციპალიტეტის 53 ადმინისტრაციულ ერთეულში მერის წარმომადგენლებმა განახორციელეს 554 ოჯახის ანკეტური გამოკითხვა და მათი საჭიროებები ასახულია ანგარიშში. ასევე ნიშვნელოვანი იყო ორგანიზაციის „ინიციატივა სოციალური ცვლილებებისთვის“ ჩართულობა, რომელმაც გააფართოვა მოქალაქეთა ჩართულობა

**სამოქალაქო სექტორთან თანამშრომლობა**

დროებითი სამუშაო ჯგუფის წარმომადგენლების მიერ ორგანიზებულ ფოკუს - ჯგუფებსა და საინფორმაციო შეხვერებში აქტიური მონაწილეობა მიიღო ადგილობრივი სამოქალაქო სექტორის წარმომადგენლებმა: ბავშვის უფლებების დაცვის საკითხზე მომუშავე არასამთავრობო სექტორი, სათემო ორგანიზაციები, ახალგაზრდული ორგანიზაციები და სხვა. ასევე კვლევითი ორგანიზაცია: „ინიციატივა სოციალური ცვლილებებისთვის“ დაინტერესებული მხარეების შერჩევისას გათვალისწინებული იყო მათი საქმიანობის სფერო, ბავშვებთან და ბავშვიან ოჯახებთან შემხებლობა, გამოცდილება და თანამშრომლობის მზაობა.

* **ინფორმაცია პროექტისთვის გამოყენებული რესურსის შესახებ. მ.შ.:**

ა) ადამიანური რესურსი - საკუთარი/არასაკუთარი;

ბ) ფინანსური - მუნიციპალიტეტის ბიუჯეტი/დონორის დახმარება;

გ) გამოყენებული მატერიალურ-ტექნიკური რესურსი;

კვლევის განხორციელების პროცესში ერთ-ერთი მნიშვნელოვანი საკითხი იყო ადამიანური რესურსი, კვალიფიციური კადრები, ურთიერთთანამშრომლობა ადგილობრივი სათემო ორგანიზაციების, სოციალური დაცვის, ბავშვთა დაცვის და სიღარიბის შემცირებაზე მომუშავე საჯარო დაწესებულებების, არასამთავრობო ორგანიზაციების წარმომადგენლებთან და დარგის ექსპერტებთან. ასევე, უმნიშვნელოვანესი ადამიანური რესურსია მოქალაქეების აქტიური ჩართულობა კვლევის პროცესში.

გამოკვეთილია სოციალური და ჯანდაცვის სამსახურის ბიუჯეტის ზრდის ტენდენცია, რომელიც თავისთავად მოიცავს ბავშვსა და მათ ოჯახებზე ფოკუსირებულ პროგრამებში თანხების ზრდასაც.

არსებული მატერიალურ-ტექნიკური რესურსი სრულად ხელმისაწვდომი იყო როგორც სამუშაო ჯგუფის წევრებისთვის, ასევე მერის წარმომადგენლებისთვის (ტრანსპორტი, ყველა საჭირო ტექნიკით აღჭურვილი სააქტო დარბაზი და სხვა).

* **პროექტის განხორციელების პროცესში გამოკვეთილი პრობლემებისა და მათი გადაჭრის გზების აღწერა;**

ადმინისტრაციულ ერთეულებში მერის წარმომადგენლებისთვის გამოწვევა იყო ინტერვიუების ჩატარება და ეს პროცესი მოიცავდა ხარვეზებს, რაც განპირობებული იყო გამოცდილების ნაკლებობით. სამუშაო ჯგუფის წევრებმა დამატებითი ინსტრუქტაჟი ჩაუტარეს მათ და განახორციელეს რამდენიმე ერთობლივი ინტერვიუ. მიღებული გამოცდილება დადებითად აისახება მათი საქმიანობის ხარისხზე.

კვლევის გამოკითხვის ეტაპმა, ასევე, გამოავლინა კითხვარის შედარებით რთული სტრუქტურა. როგორც შეხვედრებისას დაფიქსირდა, სამუშაო ჯგუფის წარმომადგენლები ემხრობოდნენ რამდენიმე ღია კითხვის დახურვას, ვინაიდან მოქალაქეებს უჭირდათ პასუხის გაცემა, რაც დისკომფორტის შემქმნელი იყო მათთვის.

ასევე, პირველადი გამოკითხვის შედეგად გამოიკვეთა ის ფაქტი, რომ ანკეტირების პროცესი სოფლად უფრო მარტივი იქნებოდა, ვიდრე ქალაქად, ვინაიდან სოფლის ადმინისტრაციული ერთეულების წარმომადგენლები უკეთ იცნობენ თავის მოსახლეობას, ვიდრე ქალაქის შემთხვევაში. ამდენად, ,,SOS ბავშვთა სოფლის“ მიერ დაქირავებული კვლევითი ორგანიზაციის ,,ინიციატივა სოციალური ცვლილებებისთვის“ ქალაქად ანკეტირების პროცესში ჩართულობამ, ასევე მათ მიერ მონაცემების დამუშავებამ და ანგარიშის პროფესიონალურად სტრუქტუირებამ განაპირობა საჭიროებათა კვლევის წარმატებით ჩატარების პრეცედენტი.

* **ინფორმაცია იმ პარტნიორების შესახებ, ვინც ჩართულნი იყვნენ პროექტის დაგეგმვის, ან განხორციელების ეტაპზე;**
* საქართველოს ადგილობრივ თვითმმართველობათა ეროვნული ასოციაცია;
* გაეროს ბავშვთა ფონდი;
* ,,SOS ბავშვთა სოფელი“;
* კვლევით ორგანიზაცია “ინიციატივა სოციალური ცვლილებებისათვის”

**ფოკუს-ჯგუფებში მონაწილე ორგანიზაციები**

* სახალხო დამცველის აპარატი
* ასოციაცია ,,დეა“
* სკოლამდელი სააღმზრდელო დაწესებულებათა მართვის ცენტრი
* კოალიცია შშმ უფლებებისთვის;
* ასოციაცია ,,მერკური"
* ასოციაცია ,,გზამკვლევი“
* ი. ბოკერიას სახელობის ნეიროგანვითარების ცენტრი;
* ასოციაცია ,,ათინათი“;
* ასოციაცია ,,იმედი“;
* ასოციაცია ,,ილი“;
* ,,დამოუკიდებელი ცხოვრების ცენტრი“
* ,,უსინათლოთა კავშირი”-ს ადგილობრივი ფილიალი;
* კავშირი ,,ნერგები“ .

**ფოკუს-ჯგუფებში მონაწილე სამთავრობო სტრუქტურები**

* სსიპ სოციალური მომსახურების სააგენტოს სამეგრელო-ზემო სვანეთის სამხარეო ცენტრი;
* სსიპ სახელმწიფო ზრუნვისა და ტრეფიკინგის მსხვერპლთა, დაზარალებულთა დახმარების სააგენტოს სამეგრელო-ზემო სვანეთის რეგიონული ცენტრი;
* **სხვა დამატებითი ინფორმაცია, რაც მნიშვნელოვანი იყო პროექტის წარმატებით განხორციელებისათვის;**
* პროექტმა მნიშვნელოვანად შეუწყო ხელი ადამიანური რესურსის გაძლიერებას. სამოქალაქო საზოგადოების, არასამთავრობო ორგანიზაციების წარმომადგენლების ჩართულობამ განაპირობა მოპოვებული ინფორმაციის მრავალმხრივი ანალიზის შესაძლებლობა. რაც აღნიშნულ პროექტსა და პროცესს ლეგიტიმურობის და ობიქტურობის მაღალ ხარისხს სძენს.
* ასევე, მნიშვნელოვანია პროცესის გამჭვირვალობა, საჭიროებათა კვლევის პროცესში მოქალაქეებთან კონსულტაციები, რაც ხეს შეუწყობს პროგრამების მონაწილეობით დაგეგმარებას
* შესაძლებელი გახდა ბავშვებსა და ბავშვიან ოჯახებზე განახლებული ინფორმაციის სისტემატიზაცია
* დამოუკიდებელი ექსპერტების კონსულტაციები მნიშვნელოვანი იყო პროგრამირების ყველა ეტაპზე სწორი ტაქტიკისა და სოციალური პოლიტიკის განსასაზღვრავად.

1. **მიღწეული შედეგი და დადებითი გავლენა:**

(დეტალური, დოკუმენტირებული ინფორმაცია მიღწეული შედეგების შესახებ)

* მომზადდა ზუგდიდის მუნიციპალიტეტში ადგილობრივი სოციალური პოლიტიკისა და მუნიციპალური სოციალური პროგრამების დაგეგმვის მიზნით მოწყვლადი სამიზნე კატეგორიების ბავშვებისა და ბავშვიანი ოჯახების საჭიროებათა კვლევის სამუშაო ჯგუფის მიერ გაწეული საქმიანობის ანგარიში:
* **პირველადი ანგარიშის საჯარო განხილვა 2 ეტაპად:** პირველ ეტაპზე, ანგარიშის პროექტი განხილულ იქნა დაინტერესებულ მხარეებთან. მეორე ეტაპზე, ანგარიშის პროექტი, ასევე დაინტერესებულ მხარეებთან განხილვის შედეგები წარედგინა მერის მრჩეველთა საბჭოს. დოკუმენტის საჯარო განხილვის ორივე ეტაპზე გამოთქმული არგუმენტირებული შენიშვნები აისახა კვლევის საბოლოო ანგარიშში.
* **საბოლოო ანგარიშის მიღება:** საჭიროებათა კვლევის საბოლოო ანგარიში განიხილა სამუშაო ჯგუფმა შემაჯამებელ სხდომაზე და მიიღო დოკუმენტი საოქმო ჩანაწერის საფუძველზე. მიღებული დოკუმენტი და სამუშაო ჯგუფის დასკვნითი სხდომის ოქმი წარედგინა ზუგდიდის მუნიციპალიტეტის მერს.
* მუნიციპალიტეტმა შეიძინა სოციალური საჭიროებების შეფასების, პრიორიტეტების დადგენისა და საჭიროებათა იდენტიფიცირების პროცესში მიზნობრივი ჯგუფების ჩართვის უნიფიცირებული მეთოდოლოგია.
* ბავშვის უფლებათა დაცვის მეორადი სტრუქტურული ერთეული გაძლიერდა მუნიციპალური სოციალური პროგრამების დაგეგმვის პტაქტიკული გამოცდილების გზით.
* გაიმართა ბავშვსა და მათ ოჯახების საჭიროებებზე მორგებული სოციალური პროგრამირების პროცესში თვითმმართველობასა და დაინტერესებულ მხარეებს შორის თანამშრომლობისა და კოორდინაციის მექანიზმები
* საჭიროებათა კვლევის შედეგად გამოკვეთილი მიგნებებიდან ირკვევა, რომ სამიზნე მოწყვლად ჯგუფებში ძირითად პრობლემად კვლავ რჩება სიღარიბე. კვლევის მიგნებებს შორის გამოიკვეთა რამდენიმე მეტად საყურადღებო მიმართულება, მათგან რამდენიმე ქვეპროგამის სახით, აისახება ზუგდიდის მუნიციპალიტეტის 2023 წლის ბიუჯეტში.
* აღნიშნული კვლევის ერთ-ერთ მთავარ მიგნებად დასახელებულ იქნა მშობლის უნარების გაძლიერება, პოზიტიური მშობლობა. სწორედ ამ გამოწვევის საპასუხოდ, ზუგდიდის მუნიციპალიტეტში რეგისტრირებული სხვადასხვა მოწყვლადი ჯგუფის 24 წარმომადგენელი (ახალგაზრდა დედა) ორ ეტაპად, ჩართულ იქნა პროექტში: "ქალთა საინფორმაციო და ფსიქო-საგანმანათლებლო სივრცე", რომელიც დაფინანსებულია [ზუგდიდის მუნიციპალიტეტის მერი](https://www.facebook.com/zugdidi.gov.ge?__cft__%5b0%5d=AZULoVzVgnXoTzlls6vgjVyLTXCKjBVDz_Lv6IxLbOA0KMPIsh-ypumEE224kzhJF65puOQw2As-1ZhZEwra0WmInVmaPrO6UNMIrU0jfTzrxdRRbDBSgeK-WJpheE0SAjXvSqcXwb3FSiepqbSG3F-i-mo7xsK2pgx_htgUKRMZp03qkdNboNte4Rfgfwjod8vPmtVMMF9PLObxZvzXTPci&__tn__=-%5dK-R)ის სოციალური და გენდერული თანასწორობის პროგრამის "სოციალურად დაუცველი და სხვადასხვა მოწყვლადი ოჯახების მხარდაჭერის მიზნით წარმოდგენილი პროექტების თანადაფინანსება" ფარგლებში.

პროექტის ფარგლებში მონაწილეებს  [ფსიქოთერაპევტი](https://www.facebook.com/profile.php?id=100066695204594&__cft__%5b0%5d=AZULoVzVgnXoTzlls6vgjVyLTXCKjBVDz_Lv6IxLbOA0KMPIsh-ypumEE224kzhJF65puOQw2As-1ZhZEwra0WmInVmaPrO6UNMIrU0jfTzrxdRRbDBSgeK-WJpheE0SAjXvSqcXwb3FSiepqbSG3F-i-mo7xsK2pgx_htgUKRMZp03qkdNboNte4Rfgfwjod8vPmtVMMF9PLObxZvzXTPci&__tn__=-%5dK-R)ს მიერ ჩაუტარდათ სესიები შემდეგ თემებზე:

* ძალადობის სახეები;
* ძალადობის წარმოშობის მიზეზები;
* ოჯახში ძალადობა და ქალისა და ბავშვის მიმართ ძალადობის მოსალოდნელი შედეგები;
* ძალადობის დაცვის საკანონმდებლო მექანიზმები, სახელმწიფო და არასამთავრობო სერვისები;
* საერთაშორისო გამოცდილება და ჩვენი ქვეყნის რესურსები ოჯახში ძალადობის პრევენციისთვის;
* ქალთა გაძლიერების საკითხები: პოზიტიური მშობლობა და აღზრდის მეთოდები, თვითდაჯერებულობა და ემოციური ინტელექტის მნიშვნელობა.

1. **მიღებული გამოცდილება და გაკეთებული დასკვნები:**

**(**ამ ნაწილში მოცემული უნდა იყოს პროექტის განმახორციელებლის რჩევები და მოკლე გზამკვლევი იმათთვის, ვინც ეცდება აღნიშნული წარმატებული პრაქტიკა დანერგოს თავის მუნიციპალიეტეტში)

* **წარმატების განმსაზღვრელი ფაქტორები** (მ.შ.: კონკრეტული მუნიციპალიტეტისათვის სპეციფიკური ფაქტორების ჩათვლით);

ბავშვისა და ბავშვინი ოჯახების ეფექტური მხარდაჭერისთვის და არა მხოლოდ ამ კონკრეტული ჯგუფისთვის, მუნიციპალიტეტს უნდა შეეძლოს მოქალაქეების საჭიროებებზე ზედმიწევნით მორგებული სოციალური პროგრამირება, რის რეალურ შესაძლებლობასაც იძლევა საჭიროებათა კვლევა. ამ კუთხით:

* მოქალაქეების ჩართულობა აუცილებელია პროგრამირების ყველა ეტაპზე
* მწირი გამოცდილების შემთხვევაში, პირველ ჯერზე უმჯობესია მუნიციპალიტეტი ფოკუსირდეს 2-3 ყველაზე აქტუალურ მიზნობრივ/მოწყვლად ჯგუფზე, რომ მაქსიმალურად შეძლოს მათი როგორც საჭიროებების ასევე, საჭიროებების გამომწვევი ფაქტორების გამოვლენა.
* მიზნობრივი ჯგუფები უნდა შეირჩეს მუნიციპალიტეტის სპეციფიკის გათვალისწინებით
* მუნიციპალიტეტებში ანკეტირების პროცესის წარმატებით ჩატარებისთვის სასურველია კითხვების იმდაგვარად ფორმირება, რომ მინიმუმამდე დავიდეს ღია კითხვები, რადგან რესპოდენტებს სწორედ მათზე უჭირთ პასუხის გაცემა.
* უმნიშვნელოვანესია დაინტერესებული მხარეების მაქსიმალური ჩართულობა და პარტნიორთა ფართე წრე.
* ადამიანური რესურსის გაერთიანება ეფექტური პარტნიორობის აუცილებელი პირობაა. სხვადასხვა გამოცდილების და პროფილის პროფესიონალებს შორის ინფორმაციის გაზიარება დადებითად აისახება ყოველი მათგანის საქმიანობაზე.
* დამოუკიდებლად კვლევის ჩატარების არმქონე მუნიციპალიტეტისთვის პრობლემურია მონაცემთა დამუშავება და აკადემიური ანგარიშის შექმნა. ამდენად, თუ არის ასეთი შესაძლებლობა, უმჯობესია გამოიყენოს პროფესიონალების რესურსი.
* ათეას მიერ შექმნილი მეთოდოლოგია წარმოადგენს ქმედით ინსტრუმენტს ხარისხიანი კვლევის ჩატარებისთვის
* სოციალური პოლიტიკის ფორმირებისას აქცენტი უნდა გაკეთდეს პრობლემის/სჭიროების მიზეზის აღმოფხვრაზე
* **ინფორმაცია პრაქტიკის/ინიციატივის მდგრადობის შესახებ** (გთხოვთ, მიყვეთ პუნქტობრივად):

ა) პროექტის შედეგად მუნიციპალური სერვისის მიწოდებაში ასახული ცვლილება;

მუნიციპალიტეტმა შეიძინა სწორი სოციალური პროგრამირების გამოცდილება. მნიშვნელოვნად გაუმჯობესდა პროგრამირებაში ჩართული საჯარო მოხელეების პროფესიონალური უნარ-ჩვევები. მერის წარმომადგენლებმა დაინახეს მოსახლეობასთან უფრო მჭიდრო და აქტიური კომუნიკაციის აუცილებლობა და მიიღეს პრაქტიკული გამოცდილება სტატუსის არმქონე, სხვადასხვა საჭიროების მოქალაქეებთან ურთიერთობის. გამოიკვეთა მოსახლეობის ინფორმირებულობის საჭიროება როგორც სახელმწიფო და მუნიციპალურ სერვისებზე, ასევე სტატუსის მინიჭებისთვის აუცილებელ პროცედურებზე. შესაბამისად, დაისახა ამ კომპონენტის გააქტიურების გზები.

მუნიციპალიტეტისთვის რელევანტური მიზნობრივი ჯგუფების განსაზღვრამ ხელი შეუწყო მათი საჭიროებების ფართო სპექტრის გამოვლენას, მოხდა საჭიროებების რანგირება. შესაძლებელი გახდა საჭიროებათა წარმომქმნელი ფაქტორების ანალიზი, რამაც გამოკვეთა სოციალური პოლიტიკის მიმართულებები. მუნიციპალიტეტს მეთოდოლოგიის სახით აქვს რეალური ინსტრუმენტი და შესაძლებლობა შეიმუშავოს საჭიროებაზე დაფუძნებული მუნიციპალური პროგრამები.

პროექტის მნიშვნელოვანი შედეგი იყო, მოსახლეობისა და დაინტერესებული მხარეებისთვის ინფორმაციის გაცვლის შესაძლებლობა, რაც ხელს შეუწყობს იმ პირთა მომართვიანობის გაზრდას, ვინც ვერ ხვდებოდა მუნიციპალიტეტის თვალთახედვაში.

საჭიროებათა კვლევა იქნება საბაზისო დოკუმენტი ზუგდიდის მუნიციპალიტეტის თვითმმართველობისა და სხვა დაინტერესებული მხარეებისათვის. კვლევის შედეგების საფუძველზე, გადაიხედა არსებული პროგრამები მათი დახვეწის მიზნით.

ბავშვსა და ბავშვიან ოჯახებზე მორგებული სოციალური პროგრამირების მოდელი გავრცელდება სხვა სოციალურ და ჯანდაცვის პროგრამებზეც.

1. **საკრებულოს როლი:**

* **პროექტის/ინიციატივის დაგეგმვის, განხორციელების, შედეგების შეფასების საკითხში;**
* **საუკეთესო პრაქტიკის პროგრამის კონკურსში მონაწილეობისათვის პრეოქტის/ინიციატივის შერჩევის საკითხში;**
* **როგორი იყო საკრებულოში არსებული ფრაქციების დამოკიდებულება ამ პრაქტიკის/ინიციატივის მიმართ;**

ზუგდიდის მუნიციპალიტეტის საკრებულო დეტალურად არის ინფორმირებული კვლევის მიმდინარეობის, მიზნების, მიგნებებისა და სამომავლოდ გასატარებელი ღონისძიებების შესახებ. თავის მხრივ, კვლევის საფუძველზე გამოკვეთილი მუნიციპალური პროგრამა/პროგრამები საკრებულოს წარედგინა განხილვისა და დამტკიცების მიზნით.

მშობლების გაძლიერების მხარდამჭერი ღონისძიებები შეტანილია მუნიციპალიტეტის გენდერული თანასწორობის 2023-2024 სამუშაო გეგმაში.

პროექტი განხილულია ფრაქციებშიც და მიღებულია დადებითი უკუკავშირი.

1. **პრაქტიკასთან/ინიციატივასთან ან ამავე საკითხთან დაკავშირებული, სამომავლო გეგმების მოკლე მიმოხილვა;**

* კვლევაზე დაფუძნებული სოციალური პოლიტიკის ძირითადი მიმართულებების შესაბამისად, გადაიხედება არსებული მუნიციპალური პროგრამები;
* გაუმჯობესდება სოციალური მომსახურების ხარისხი;
* შემუშავდება ახალი მუნიციპალური პროგრამები;
* პროგრამების ინიცირებისას, გათვალისწინებული იქნება როგორც საჭიროება, ასევე მისი გამომწვევი მიზეზები;
* დამკვიდრდება დაინტერესებულ მხარეებთან უფრო მჭიდრო, ეფექტური კომუნიკაციის პრაქტიკა.
* მეტად გააქტიურდება პირდაპირი კომუნიკაცია ახალგაზრდებთან საინფორმაციო შეხვედრების ფორმატში. დაემატება ტრენინგ- მოდულები მათთვის აქტუალურ თემებზე;
* შეხვედრები ჩატარდება სკოლის პედაგოგებთან და მშობლებთან.

2023 წლის ბიუჯეტის პროექტში გათვალიწინებულია კვლევაზე დაუძნებული რამდენიმე მიმართულება. კერძოდ:

* მშობლების მიერ დასახელდა სკოლისგარეშე და სხვა წრეებზე ბავშვების ჩართვის პრობლემა, მათ შორის, უცხო ენის წრეზე. მრავალშვილიანი ოჯახებისთვის განსაკუთრებით მწვავეა შვილებისთვის დამატებით წრეებზე ფინანსური ხელმისაწვდომობის საკითხი, მით უფრო, სოციალურად დაუცველი ოჯახებისთვის. აღნიშნული საკითხიც სიღარიბის კიდევ ერთი გამოძახილია და ამ მიმართულებით, მოწყვლადი ბავშვიანი ოჯახების მხარდაჭერა კონკრეტული შედეგების მომცემია.

აღნიშნული ქვეპროგრამა მეორე პუნქტად დაემატება ბავშვის უფლებების დაცვის და მხარდაჭერის პროგრამის ერთ-ერთ ქვეპროგრამას: სოციალურად დაუცველი ბავშვებისთვის სპორტულ-გამაჯანსაღებელი და საგანმანათლებლო წრეების დაფინანსება.

მოსალოდნელი შედეგი - ბავშვებში განათლების ხარისხის გაუმჯობესება, კომუნიკაციის გაზრდილი უნარები, პოზიტიური უკუკავშირი.

* საჭიროებათა კვლევის მიგნებების თვისებრივ ნაწილში, მაშინ, როცა მშობლები აქცენტს აკეთებენ პირველად (საბაზისო) საჭიროებებზე, ბავშვების/ახალგაზრდებისა და დარგის სპეციალისტების გამოკითხვით იკვეთება მშობელთა განათლებისა და ინფორმირების აუცილებლობა ბავშვის აღზრდის/კომუნიკაციის საკითხებში.ამასთან,ფოკუს-ჯგუფებმა გამოავლინა, რომ სირთულეებს ვაწყდებით როგორც პრობლემის აღიარების, ასევე ქმედითი ნაბიჯების დროული გადადგმის თვალსაზრისით. ამ გამოწვევის საპასუხოდ დაიგეგმა ფართომასშტაბიანი საინფორმაციო კამპანია, რომლის მიზანი გახდა მშობლების ცნობიერებისა და ინფორმირებულობის დონის ამაღლება მათთვის აქტუალურ თემებზე.

**კამპანიის პროექტის აღწერა:** პროექტის პირველ ეტაპზე, სოციალური და ჯანდაცვის სამსახურის წარმომადგენლები ჩაატარებენ საინფორმაციო შეხვედრებს სკოლამდელი აღზრდის დაწესებულებების მართვის ცენტრის, საბავშვო ბაღის თანამშრომელთა და აღსაზრელების მშობლებთან. მათ მიეწოდებათ ინფორმაცია ახალი სერვისისა და პრობლემური ბავშვიანი ოჯახების მხარდაჭერის აუცილებლობის შესახებ. შეხვედრების მიზანია მოხდეს სერვისის პოტენციური მოსარგებლეებისა და მხარადჭერის საჭიროების მქონე ოჯახების იდენტიფიცირება. კამპანიაში ჩაერთვებიან მოწყვლადი ჯგუფის ბავშვებთან პირდაპირ ან ირიბ შეხებაში მყოფი უწყებების, ა/ორგანიზაციების წარმომადგენლები, აქტიური, წარმატებული მშობლები.

**პროექტის მიზანი:** მოწყვლადი ოჯახების მხარდამჭერთა წრის გაძლიერება, მათთვის ქმედითი დახმარების გასაწევად, სერვისის მიმწოდებელთა და დაინტერესებული მხარეებტან დაკავშირება, მშობლობის უნარების გაუმჯობესების ხეშეწყობა.

მუნიციპალიტეტში ფუნქციონირებს „ქალთა ოთახი“, რომელიც წარმოადგენს პოზიტიურ გარემოს მოქალაქეებთან უშუალო, არაფორმალური კომუნიკაციისთვის. ეკონომიკური გაძლიერებისა და დასაქმების ხელშეწყობასთან ერთად, „ქალთა ოთახს“ შეუძლია შეასრულოს მნიშვნელოვანი როლი მოწყვლადი ჯგუფის ქალების ფსიქო-სოციალურ მხარდაჭერაში.

სკოლის სპიკერებად მოიაზრება

**მოსალოდნელი შედეგი**: ინფორმირებულ მშობელთა ფართო წრე, მოტივირებული მშობლები, წარმატებული ქეისები, პოზიტიური უკუკავშირი.

* სმენადაქვეითებული ბავშვების მშობლებთან ფოკუს-ჯგუფების ფორმატში შეხვედრებზე გამოიკვეთა დამხმარე საშუალებებზე ფინანსური ხელმისაწვდომობის პრობლემა, რომლის მოგვარება პირდაპირ კავშირშია აპარატის გამართულ ფუნქციონირებასთან. აღსანიშნავია, რომ მოძიებულ იქნა ინფორმაცია სახელმწიფო პროგრამის ფარგლებში დამხმარე საშუალებების დაფინანსებაზე, რომელიც არ ფარავს ისეთი კომპონენტების დაფინანსებას, როგორიცაა კვების წყაროსათვის საჭირო ელემენტები, პროცესორისა და მიკროფონის შემაერთებელი სადენი.ამდენად, გამოკვეთილია სწორედ ამ კომპონენტების დაფინანსების საჭიროება

ინიცირებულია 0–18 წლამდე კოხლეარული იმპლანტით მოსარგებლე ბავშვებისთვის, აპარატის შეუფერხებელი ფუნქციონირების მიზნით, მისი ტექნიკური დამხმარე საშუალებების (კვების წყაროსათვის საჭირო ელემენტების, პროცესორისა და მიკროფონის შემაერთებელი სადენი) შესაძენი თანხით უზრუნველყოფა - თითო მოსარგებლეზე წლის განმავლობაში არაუმეტეს 600. 00 (ექვსასი) ლარისა.

**მოსალოდნელი შედეგი:** სმენადაქვეითებული ბავშვების მეტყველების გაუმჯობესებული უნარები და სოციალიზაცია.

1. **საკონტაქტო ინფორმაცია:**

* **განაცხადის შევსებაზე პასუხისმგებელი პირის მონაცემები:** სახელი, გვარი, თანამდებობა, საკონტაქტო ინფორმაცია (ტელეფონი, ელ-ფოსტა);
* **თამარ ჯიჭონაია -** ზუგდიდის მუნიციპალიტეტის მერიის სოციალური დაჯანდაცვის სამსახურის ბავშვის უფლებების დაცვის და მხარდაჭერის განყოფილების უფროსი სპეციალისტი. ტელ: 591445360; [tamarjichonaia@gmail.com](mailto:tamarjichonaia@gmail.com)
* **პროექტის საკონტაქტო პირების მონაცემები**: იმ პირთა სახელი, გვარი, სამსახურებრივი პოზიცია, ტელეფონი, ელ.ფოსტა, რომლებიც ჩართულნი იყვნენ პროექტის დაგეგმვასა და განხორციელებაში და, საჭიროების შემთხვევაში, შეუძლიათ პროექტის შესახებ დამატებითი ინფორმაცია მიაწოდონ დაინტერესებულ პირებს.
* **ნინო სხულუხია -** ზუგდიდის მუნიციპალიტეტის მერიის სოციალური და ჯანდაცვის სამსახურის უფროსი; ტელ: 591 445 320; [ninosxuluxia@gmail.com](mailto:ninosxuluxia@gmail.com)
* **ია ეხვაია -** ზუგდიდის მუნიციპალიტეტის მერიის სოციალური და ჯანდაცვის სამსახურის ბავშვის უფლებების დაცვის და მხარდაჭერის განყოფილების უფროსი; ტელ: 595221508; [iaekhvaia70@gmail.com](mailto:iaekhvaia70@gmail.com)

1. **თანდართული დოკუმენტების/მასალების სია**

გთხოვთ განაცხადს თან დაურთოთ:

ა) პროექტის განხორციელების პროცესში შექმნილი დოკუმენტები;

ბ) პროექტთან დაკავშირებით გამოქვეყნებული ანგარიშები (მ.შ.: მერის, საკრებულოს წევრის ანგარიშები);

გ) ადგილობრივი ეკონომიკური განვითარების გეგმა, სტრატეგია ან სხვა დოკუმენტი, რომელიც კავშირშია პროექტის განხორციელებასთან;

გ) პროექტის განხორციელების, სხდომების, მოსახლეობასთან შეხვედრების ამსახველი ფოტო-ვიდეო მასალა ან შესაბამისი ლინკი.

1. საქართველოს ადგილობრივ თვითმმართველობათა ეროვნული ასოციაციასა („ათეა“) და ზუგდიდის მუნიციპალიტეტის მერიას შორის გაფორმებული ურთიერთთანამშრომლობის მემორანდუმი;
2. ბრძანება დროებითი სამუშაო ჯგუფის შექმნისა და მეთოდოლოგიის დამტკიცების შესახებ;
3. დროებითი სამუშაო ჯგუფის შეხვედრის ოქმები;
4. კვლევის ანგარიში;
5. ფოკუს-ჯგუფის დისკუსიების ამსახველი ფოტო მასალა;
6. სკოლის მოსწავლეებთან შეხვედრის ამსახველი ფოტო-მასალა;

***განაცხადის მიღების ვადაა - 2022 წლის 30 ნოემბერი***

***შევსებული განაცხადი და თანდართული დოკუმენტაცია გთხოვთ ატვირთოთ ვებ-პორტალზე*** [bestpractice.nala.ge](mailto:bp@nala.ge)

**\* შენიშვნა:** განაცხადის შევსებასთან დაკავშირებით კითხვების არსებობის შემთხვევაში დაუკავშირდით ნინო ზურაბიშვილს ტელ.: 595 57 77 34 [nzurabishvili@nala.ge](mailto:nzurabishvili@nala.ge) ან ელენე ჩხეიძეს ტელ.: 555 23 53 33 [echkheidze@nala.ge](mailto:echkheidze@nala.ge)

1. [↑](#footnote-ref-1)